Ўзбекистон президенти қанақасига сайланиши керак ёки “Юртбошининг руҳи” шод бўладими « Ўзбекистон Халқ Ҳаракати\n“Шу нуқтаи назардан, – дея давом этади Акмал Саидов, – Шавкат Миромонович президентнинг ваколатларини вақтинча бажаришга қодир бўладиган муносиб номзод деб ҳисоблайман. Бунга ўзимнинг шахсий асосларим ҳам бор. Мен Шавкат Миромоновични қарийиб 30 йилдан кўпроқ биламан, хали олий ўқув юртидаги домлалик вақтларидан. Лекин 1990 йилдан бошлаб Шавкат Миромонович салкам 15 йил миллий парламентнинг аъзоси бўлган, мандат комиссиясининг раислари бўлган эди. Ўша вақтда халқ депутатларининг, унинг сайланган ваколатини ким берарди десангиз, мандат комиссияси тасдиқларди. У вақтида сайлов комиссияси йўқ эди. Мен унинг Олий Мажлис депутатларини ваколатларини танлаш бўйича маърузаларини ўн мартадан ортиқ эшитганман. Шу нуқтаи назардан Шавкат Миромонович қонун ижодкорлиги, қонунни қандай тайёрлаш, қандай қабул қилиш икир-чикирларининг ҳаммасини билади.


АҚШ Давлат департаменти 2022 йил учун Green Card лотереясидан рўйхатдан ўтиш бошланганини эълон қилар экан, Ўзбекистонда ариза тўлдиришда воситачилик таклиф этувчилар кўпайган.\nGreen Card лотереяси учун аризаларни топшириш 7 октябрь куни бошланган ва 2020 йил 10 ноябргача давом этади.\nОзодлик суҳбатдошлари пойтахт ҳамда вилоятларда шу кунларда кўча-кўйда юриб, маълум ҳақ эвазига Green Card лотереясига ариза тўлдиришни таклиф этувчилар кўпайганини айтишмоқда.\nБаъзилар ижтимоий тармоқларда ўтириб, лотерея дастурида иштирок этувчиларни изламоқда.\nСамарқанд шаҳрида ўнлаб ширкатлар сайёҳлик агентлиги ниқоби остида Green Card иштирокчиларига хизмат таклиф этмоқда.\nЎзбекистонда Green Card учун ариза топширишда воситачилик қилишни таклиф этаётган ширкатлар кўпайган.\nОзодлик шу ширкатлардан бирига қўнғироқ қилди:\n"Паспорт ва болаларни метркаси билан келасиз. Оила учун 80 минг сўм. Ютуқ чиқса ,ошғингиз олчи", - дейди ширкат ходими.\nGreen Card бўйича турли схемалардан хабардор самарқандликлардан бири бу қандай ишлашини Озодликка тушунтирди:\n"Ўнлаб одамни шахсий маълумотини тўплаб топшириворади, биттасидан ютуқ чиқиши мумкин. Ютуқ чиқса 5-10 минг долларга сотади. Код унда бўлади. АҚШ элчихонасига бориб, кодни ўзим сўраб оламан, дейиши мумкин, лекин фойдаси йўқ, чунки воситачилар ўртага тушганини билса, элчихона лотерея ютуғини бекор қилиб юбориши мумкин".\nОзодлик Однокласники тармоғида Green Card лотереясига ҳужжат топширишда бепул кўмак ваъда қилинган эълон бўйича қўнғироқ қилди.\nТелефон гўшагини кўтарган одам журналист саволини эшитиши билан телефонни ўчириб қўйди.\nАҚШ Давлат Департаменти расмийлари Green Card лотереясида қатнашиш учун ариза топшириш текин 'экани, ҳатто инглиз тилини яхши билмайдиганлар ҳам адвокат ёрдамисиз бу ишни уддалай олишини айтишади.\nДепартаментнинг Озодлик суҳбатлашган Консуллик ишлари бўйича бюроси расмийси Green Card лотереясига ариза тўлдиришда воситачилик таклиф этаётганлардан эҳтиёт бўлишга, фирибгарлар домига тушиб қолмаслик учун аризани ҳар кимнинг ўзи тўлдириши мақсадга мувофиқлигини таъкидлайди.\n"Шубҳали электрон мактублардан эҳтиёт бўлиш керак, биз бу ҳақда мунтазам огоҳлантирамиз. Бу дастурда қатнашиш жуда оддий ва шу боис¸ ўзига Green Card ўйнаш учун хизмат¸ хусусан¸ пуллик хизмат таклиф қилувчиларнинг бу дастурга мутлақ алоқаси йўқлигидан яхши огоҳ бўлмоқ лозим"¸ - деди Озодлик билан микрофонсиз суҳбатда АҚШ Давлат департаменти Консуллик ишлари бўйича бюроси расмийси.\nGreen Card учун аризани тўлдиришда расман ҳеч қандай тўлов ундирилмайди.\nФақатгина лотереяда ғолиб чиққанлар АҚШ элчихонасига суҳбатга борганда, консуллик кассасига 330 доллар тўлашади. Грин кард лотереяси иштирокчисидан бошқаларнинг ҳақ талаб қилиши фирибгарлик саналади.\nҒолиблар тасодифий равишда танлаб олинади. Аризаларни топшириш 7 октябрь куни бошланган ва 2020 йил 10 ноябргача давом этади.\nАҚШ Давлат Департаменти огоҳлантирувига қарамай, воситачиларга мўмай пул тўлаб, алданиб қолаётганлар оз эмас.\nСамарқанд вилоятининг Ургут туманидан бўлган Саъдулла ака ўтган йили "АШУР ДАНГАЛ" деб аталувчи ширкатга 60 минг сўм тўлаб, алданганини эслайди:\n"Самарқанд шаҳрида ООО"АШУР ДАНГАЛ" фирмаси бор. Green Card лотереясига уч йиллик ўйин учун 60 минг сўм дейишган. Бир йиллиги 50 минг бўлади, дейишганда ўтган йил уч йилликка шу 60 минг сўмни тўлагандим. Кейин билсам машенник экан булар. Бир иккита жойга мурожат қилсам уларнинг устидан хеч ким назорат қилмас экан. Булар текин нарсани пулга сотиб халқни алдашяпти. Бу етмагандай уч йиллик, деб алдагани нимаси бўлди. Уларнинг мақсади агар мен Green Card ютсам шу ютуқни менга 10 минг долларга пуллаш экан", дейди Саъдулла ака.\nЎзбекистонда фирибгарлар ёрдамида Green Сard лотереясини ютиб олиб, АҚШга йўл олаётганлар кўп.\nDiversity Visa дастури иммиграция даражаси паст бўлган мамлакатлар чет эл фуқароларига АҚШда доимий яшаш ва ишлаш имкониятини беради.\nАризаларни топшириш 7 октябрь куни бошланган ва 2020 йил 10 ноябргача давом этади.\nАҚШ Давлат Департаментига кўра, 2018 йили 2 миллион 114 минг Ўзбекистон фуқароси Америкада яшаш ҳуқуқини берувчи грин-карта лотереяси ўйинида қатнашган. 2019 йили эса Ўзбекистондан 5319 киши лотереяда ютган.


Hamkorbank АТБ учун ШК етказиб бериш\n«Hamkorbank» акциядорлик тижорат банки учун Lenovo Group Limited компанияси томонидан ишлаб чиқарилган 250 та шахсий компьютерлар етказиб берилди.\nБизнинг маълумот: 2018 йилда Lenovo компанияси шахсий компьютерларнинг энг йирик ишлаб чиқарувчиси бўлди. Gartner компанияси маълумотларига кўра, жахон компьютер бозорида унинг улуши 22,5% ни ташкил қилди. Компания экспертларининг ҳисоб-китибларига кўра, 2018 йилда компьютерлар савдосининг умумий ҳажми 259,4 млн донани ташкил этди.\nLenovo 1984 йилда ташкил этилган. Дастлаб у Хитойга компьютер ускуналарини етказиб бериш ва иероглифлар учун кодларни ишлаб чиқишга ихтисослашган. Компания 2003 йилда $1,25 млрд IBM шахсий компьютерлар ишлаб чиқариш бўлинмасини сотиб олади. 2011 йилда NEC билан биргаликда қўшма корхона тузади ва Ғарбий Европада шахсий компьютерлар ва электрон истеъмолчилари бўйича нуфузли бўлган – Medion компаниясини сотиб олади.\nLenovo IdeaPad, ThinkPad, ThinkCentre, Lenovo маркалари остида шахсий, чўнтак компьютерлар, нетбуклар, серверлар, мониторлар ишлаб чиқаради.\nЕтказиб берилган самарали иш столи Lenovo V530 SFF ШК банкнинг бизнес-жараёни учун созлаш, бошқариш ва фойдаланишда қулай бўлиб, энергия тежамкорлиги ҳамда юқори тезликдаги хотира ва юқори тезликда сақлаш иконияти мавжуд.\nТезлиги, ишончлилиги ва ихчамлилиги туфайли ушбу Lenovo ШК модели кундалик иш вазифаларини ҳал қилиш учун идеалдир. ШМ модели энг янги процессор билан жиҳозланган бўлиб юқори тезликда сақлаш ва катта ҳажмдаги тезкор хотирага эга, фойдаланувчига бир вақтнинг ўзида бир нечта иловалар билан ишлаш ва катта ҳажмдаги файлларни қайта ишлаш иконини беради, бунинг натижасида эса юқори самарадорлик таъминланади.\nЯнги замонавий ШК техник жиҳозлари билан жиҳозланганлиги банкнинг бизнес-жараёни самарадорлигини оширади.\nHamkorbank Узбекистан Lenovo


“Вақтинчалик прописка” фақат давлат хизматчилари учун(ми)?!\n16:10 / 22.02.2016\nЎзбекистонлик журналист Давронбек Тожиалиев Facebook`даги саҳифасида фуқароларни Тошкент шаҳрига вақтинча рўйхатга олиш тартиблари ҳақида ўз мулоҳазаларини билдирди. Журналист бу жараённи бошдан охиригача ўрганиб, бу учун керак бўладиган зарурий ҳужжатларни аниқ, равон ва изоҳлари билан тушунтириб беришга ҳаракат қилган.\n“Tafsilot.uz'дан ҳужжатлар рўйхати билан танишиб, "вақтинча прописка" учун қоғозларни тайёрлаб, Мирзо Улуғбек тумани ИИБнинг Хорижга чиқиш-келиш ва фуқароликни расмийлаштириш бўлимига бордим. Кўпчилик навбат кутиб турибди. 54-чи бўлиб ёзилдим. Унгача “стол услуг”га кириб, белгиланган ариза, уй эгаси номидан ариза ва манзил варақасини тўлдиртирдим. Бу хизмат учун 6000 сўм тўлайсиз. Бошқа ҳужжатлар ксеронусхаси учун алоҳида ҳақ тўланади. “Стол услуг” хизматчиси ишхонадан хат бор-йўқлигини сўради. Мана, деб бердим. Уни кўраркан, давлат идораси бўлса ўтади, хусусий фирмаларникини қабул қилишмаяпти, деди.\nТезда ишонч телефонларига қўнғироқ қилдим. Гўшакни кўтарган хизматчидан "вақтинча прописка" ҳақиқатан ҳам фақат давлат идоралари/корхоналари хизматчилари учун қабул қилиняптими, хусусий ташкилотлар учун ҳали очилмадими, деб сўрадим. У буни тасдиқлади. Нодавлат корхоналар учун ҳам тез орада очилади, ҳозир фақат давлат корхоналари ишчилари, талабалар, чет-эл фуқароларигина рўйхатга олинаётганини айтди.\n"Вақтинчалик прописка" олиш учун қуйидаги ҳужжатлар талаб қилинар экан:\n1. ИИВ томонидан белгиланган намунадаги ариза (Буни "стол услуг"да тўлдириб беришади).\n2. Уй эгаси номидан ариза (Буни "стол услуг"да тўлдириб беришади).\n3. Манзил варақаси (Адресный листок прибытия) (Буни "стол услуг"да тўлдириб беришади).\n10. Давлат божи тўланганлиги ҳақидаги квитанция.\n13. Давлат корхонасида ишловчи ижарага турувчининг ишхонасидан уни “вақтинча прописка”га қўйиш тўғрисида расмий илтимоснома.\nАгар ҳужжатлар жойида бўлса, 2-3 кун ичида қайд варағини қўлингизга олишингиз мумкин экан.\nЖурналист жараённи ўз бошидан ўтказиб, мулоҳазаларни баён қилар экан, “Аҳолисининг каттагина қисмини вилоятликлар ташкил этувчи Тошкент шаҳри учун "Вақтинчалик прописка" мавзуси долзарб масала. Бу ҳақда тўғри, аниқ ва ишончли маълумот бериш давр талаби. Ички ишлар вазирлигининг mvd.uz деган сайти бор. Нима учун шу сайтда бу ҳақда расмий хабар ва ҳужжатлар рўйхати ҳалигача эълон қилинмаган? Нима учун фуқаролар асл манба турганда бошқа сайт ва Facebook саҳифаларидан ёки “стол услуг”да ҳужжатлар рўйхати чоп этилган қоғозчани 200 сўмга сотиб олиб маълумот олиши керак? Текин ва ишончли маълумотни расмий сайтда берилса, ўша сайтнинг нуфузи ҳам ошади-ку ахир. Ариза намуналарини сайтда берилса ёки ягона интерактив давлат хизматлари порталида амалга оширса бўлади-ку!”, дея фикрларини хулосалайди.


Фотогалерея · Ынтымак Media\nСуратлар сўзлайди: Ўшдаги ҳайвонот боғи\nЎшнинг бозорларидаги ёзги хосил. Фото\nЎшда қаровсиз қолган истироҳат боғи таъмирланмоқда. Фото\nСуратлар сўзлайди: Бакиевнинг Жалолободдаги уйини ҳозирги аҳволи\nЎш шаҳар мэри уруш фаҳрийларидан хабар олди. Фото\nЎш шаҳар мэри Таалайбек Сарибашов Иккинчи Жаҳон урушининг 95 ёшдаги фаҳрийси Жолдошбай Адаев билан 94 ёшдаги Салохидин Токтобаевнинг уйларига бориб, ғалабанинг 74 йиллиги билан табриклади.\nЎшда сўзлашиш қобилиятида нуқсони бор кишилар норозилик акциясига чиқишди\nЎш шаҳрининг марказий майдонида сўзлашиш қобилиятида нуқсони бор кишилар норозилик акциясига чиқишди. Улар маҳаллий ҳукуматга қонун доирасида ҳуқуқларини ҳимоя қилиш талабини билдиришди. Улар билан тегишли хизмат вакиллари учрашиб, тушунтириш ишларин...\nЎшда бокс бўйича халқаро мусобақа якунланди. Фото\nЎш шаҳрида спорт усталари Абдували ва Нургази Арзиевларнинг ёрқин хотирасига бағишланган бокс бўйича халқаро турнир кунланди. Бу ҳақда Ўш шаҳар мэриясидан хабар беришди.\nБугун, 19-апрелда Ўш шаҳрига Турк тилли давлатлари расмий вакилларининг самолёти келиб қўнди. Улар “Ўш шаҳри – Турк дунёсининг маданий маркази” деб номланган Халқаро тадбирнинг расмий очилишида иштирок этишади. ТуркСОЙ ташкилотининг Бош котиби Дуйшен...\nЖалолободда жарга қулаган шахс топилди. Фото\n16-апрель куни тонги соат 07:40да жарга қулаб тушган шахс топилди. Бу ҳақда ФҲМнинг матбуот хизмати хабар қилди.\nЎш стадионида энди тунда ҳам ўйин ўтказиш мумкин. Фото\nЎшнинг марказий стадионида тунги чироқлар ўрнатила бошлади. Бундан кейин “Алай” футбол жамоаси Қирғизистон премьер-лигасидаги ва халқаро мусобақаларни тунда қабул қилиш имкониятига эга бўлади. Бу ҳақда Ўш шаҳар спорт қўмитасидан хабар қилишди.\nВалентина Шевченко «Даңк» (Шуҳрат) ордени билан тақдирланди. Фото\nҚирғизистон Республикаси Президенти Сооронбай Жээнбеков Валентина Шевченкони «Даңк» (Шуҳрат) ордени билан табриклаш ҳамда унинг мураббийси Павел Федотовга «Қирғиз Республикасининг жисмоний тарбиясига ва спортига хизмат кўрсатган ходим» деган мукофот...


08:55 / 29.01.2017\nAudi брендининг энг "кичик" модели Audi A1 Auto motor und sport журнали томонидан журналхонлар орасида ўтказилган сўровномага кўра "Кичик автомобиль" тоифасида, Audi A3 эса "Ихчам автомобиль" тоифасида энг яхши деб топилди. Мукофотларни топшириш маросими Штутгартда бўлиб ўтди.\n"Энг яхши автомобиль – 2017" танловидаги иккита ғалаба янги йилда бизни олға интилтирувчи куч билан қувватлантирди. Ушбу муваффақият автомобилларимиз ҳамон ҳайрат уйғотишини кўрсатмоқда. Бу бизга келажакдаги йўлимизда ишонч беради", деб ғалабаларга изоҳ берди Audi AG бошқарув раиси Руперт Штадлер.\n"Audi A1 ва Audi A3 моделлари Audi’нинг ихчам шаклдаги моделларида бўлган барча яхши нарсани таклиф қилади. Муваффақиятнинг бу рецепти билан икки модел юқори савдо ҳажмларини кўрсатмоқда", деб қўшимча қилди Audi AG бошқаруви аъзоси Дитер Воггенрейтер.\nЖорий йилда журнал танловни 41-маротаба ўтказмоқда, журналхонлар 11 тоифа бўйича 378 та моделдан энг яхшиларини танладилар. A1 ва A3 моделларидан ташқари, Audi’нинг Q7 модели ҳам яхши натижа кўрсатди, у "Катта йўлтанламас" тоифасида 2-ўринга лойиқ деб топилди.


Самарадан 940 нафар ўзбекистонлик қайтарилмоқда | Qalampir.uz\nСамарадан 940 нафар ўзбекистонлик қайтарилмоқда\nЖамият\t27 Сентябрь 16:43 2121\nЎзбекистонлик мигрантларнинг келгуси тақдири не кечади? ТИВ расмийси билан суҳбат\nКеча, 27 сентябрь куни Самара вилоятидан 940 дан ортиқ Ўзбекистон фуқаролари поездда уйларига жўнатилди. Бу ҳақда ТАССга вилоят ҳукумати Матбуот хизмати хабар берган.\n"Бугун Самара вилоятидан Ўзбекистоннинг 943 фуқароси поездда жўнаб кетди", дейилади матбуот хизмати хабарида.\nАввалроқ, Ўзбекистондан келган муҳожирлар Самара вилоятида вақтинча яшаш жойида тўпланиб қолгани, уларнинг барчаси ўз ватанига қайтиш учун минтақага келгани, аммо ёпиқ чегаралар туфайли қолиб кетгани хабар қилингани эди. Биргина сентябрь ойида 6 мингга яқин Ўзбекистон фуқароси поездлар ва самолётлар орқали минтақадан олиб чиқиб кетилган.\nВилоят ҳукумати маълумотларига кўра, Ўзбекистондан келган меҳнат муҳожирлари шу йилнинг май ойи бошларида Россиянинг барча ҳудудларидан Самара вилоятига кела бошлаган. Улар учун аввал большечерниговский округида, энди Кинельский туманида чодирлар лагери ташкил этилган. Таъкидланишича, бу ерда ҳам чет эл фуқаролари, ҳам маҳаллий аҳоли хавфсизлиги таъминланган.\nЭслатиб ўтамиз, 21 сентябрь куни Россиянинг Новосибирск ва Самара вилоятларидан 2 мингга яқин Ўзбекистон фуароси махсус поезд рейсида ортга қайтарилди. Шунингдек, жорий йилнинг 23 сентбярь куни Россия Федерациясининг Қозоғистон билан чегара олди ҳудуди Самара вилоятида тўпланиб қолган фуқароларни ватанга олиб келиш мақсадида махсус автобус қатнови ташкил этилди. Ҳудудда 15 та автобус юборилди. Бугун, 27 сентябрь куни ушбу автобуслар орқали фуқаролар Ватанга қайтади.\nСамара вилояти миграция мигрантлари\n25 Октябрь 10:08 59824\n25 Октябрь 14:58 52611\n25 Октябрь 14:27 34793


Ишга кечикмасликнинг 6 коидаси\nVatanda.Com » Кизикарли маълумотлар » Ишга кечикмасликнинг 6 қоидаси\nҲар бир киши хоҳ давлат корхонасида бўлсин, хоҳ ҳусусий ишхонада ишласин, ишга кечикиб бориб, бошлиғидан дакки эшитишни истамайди. Лекин баъзида ўзимиз истамаган ҳолда ишга кечикиб қоламиз. Бироқ баъзилар деярли ҳар доим кечикишни канда қилмайдилар. Шундай кезларда кечикмаслик учун нималар қилиш керак? Бу саволда 6 та қоида орқали жавоб берамиз.\nЭнг аввало ярим кечагача телевизор кўрмасликни тавсия қилган бўлардик. Чунки ярим тунгача телевизор қаршисида ўтирган киши барвақт туролмаслиги табиий. Кечаси бериладиган филмлар ёки теледастурлар кўпинча дам олиш кунлари такроран намойиш этилади. Демак, сиз ўша кўрмоқчи бўлган теледастур ёки филмни дам олиш куни ҳам бемалол томоша қила олишингиз мумкин. Фақат бунинг учун дам олиш кунларидаги режангизга буни киритиб қўйсангиз бас.\nЁдингиздами, мактабга борадиган пайтингизда ота-онангиз мактабга тутадиган портфелингизни кечқурун тайёрлаб қўйишга мажбур қилишарди. Сиз бугунги кунда ҳам шу ишни такрорлашингиз мумкин, фақат мактаб сумкаси ўрнига эртанги ишга кийиб борадиган кийим кечакларингиз ва сизга яна керак бўладиган бошқа буюмларни дахлизга тайёрлаб қўйинг. Уйқуга ётишингиздан аввалроқ уларни тайёрлаб қўйсангиз, эрталабки 15-20 дақиқа вақтингизни тежаган бўласиз.\nЭрталаблари сиз ишга бориш тараддудига қанча кам вақт ажратсангиз, шунча кўп ҳотиржам бўласиз. Бир ўйлаб кўринг, эрталаб ишга кийиладиган кийим ёки бошқа нарсани қидириб, ишга кечикаётганингизни сезиб турсангиз кўпроқ асабийлашасиз. Бу эса яқинларингизга ҳам таъсир ўтказмай қолмайди. Эрталабдан оила аъзоларингизни асабларини бузмасдан, аксинча улар билан бир пиёла чой устида ширин суҳбат қуришга нима етсин!\nЁтоғингизда гимнастика қилишга ўрганинг. Қандай қилиб дейсизми? Яхшилаб керишинг, белингизни бир неча марта букинг, қўл-оёқларингизни тепага кўтариб яна пастга туширинг, энг сўнгги босқичда қулоқларингизни уқаланг. Бундан муолажалар сизни уйқу ҳолатидан тезда ўзингизга келишга, шунингдек организмдаги қон айланиши яхшиланишида катта кўмак беради.\nЭрталаб уйғонганингиз билан деразани очиб, хонангизнинг ҳавосини алмаштиринг. Бу усул ҳам инсонни уйқусирамасликка давъат этади. Юзингизни эса совуқ сув билан ювишни маслаҳат берамиз.\nАгар сиз жамоат транспортидан фойдалансангиз, унда уйингиздан 30-40 дақиқа аввалроқ чиқишга ҳаракат қилинг. Сабаби, автобус ёки бошқа жамоат транспортлари баъзан белгиланган вақтдан эртароқ ёки кечроқ келиши мумкин.\nИшингиз орқали бойиб кетишни истасангиз, ишга ҳаммадан эрта келиб, ҳаммадан кеч кетиш керак, дейишади машхур миллионерлар. Мабодо сиз бундай йўлни истамасангиз, ишга вақтида келишни ўрганинг.\nАмерикалик тадқиқотчиларнинг дунё бўйлаб олиб борган тадқиқотларида, маълум бўлишича, ишга кечикувчилар орасида ёшлар кўпчиликни ташкил этаркан, 50 ёш ва ундан катталар орасида бу ҳолат кам учрар экан. Демак, ёши улғайгани сари инсон ўз иш жойига масулият билан қарар экан.


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари Фарҳод Алимов Райҳон билан турмуш қурганидан сўнг илк марта интервью берди\t12:29, 01 декабрь 2016\tЎзбекистонда хизмат кўрсатган артист Райҳон Ғаниеванинг турмуш ўртоғи, бошловчи Фарҳод Алимов журналист Бахтиёр Тўрахоновнинг “19:09” кўрсатувида меҳмон бўлди. Маълум бўлишича, Фарҳод Алимов суҳбатга келишидан олдин муҳаррирдан шахсий ҳаёти билан боғлиқ бўлган саволларни бермасликни сўраган. Бунинг сабабини у қуйидагича изоҳлайди: “Тўғрисини айтсам, мен ижтимоий тармоқлардаги мантиқсиз муҳокамалардан чарчадим. Мен бир нарсани айтишим мумкин. Энг асосийси — биз бахтлимиз. Бошқа нарсани муҳокама қилишни истамайман ва севишни биладиган ҳар бир инсон бахтли бўлсин. — Тушунимча, шахсий ҳаётингиздан фойдаланиб, ўзингизга пиар қилиш мақсадингиз йўқ ва ҳеч қачон бўлмаган?\n— Очиғини айтсам, кутмагандим. Никоҳ маросими ими-жимида ўтади, деб ўйлагандим. Бироқ, бундай бўлмади, бу ҳақда ҳамма гапирди. — Сизлар буни яширишга уринмадингиз?\n— Йўқ, нимага яширишимиз керак? Шунчаки биз буни ҳаммага эълон қилмадик. Никоҳ ошига яқин дўстларимизни таклиф этдик. Улар бизга бахт тилашди. Баъзан эса ижтимоий тармоқлар орқали қавс ичида ҳам “бахт” тилаганлар бўлди. — Адашмасам, асли касбингиз иқтисодчи? — Мен 1998 йилда Тошкент давлат аграр университетининг иқтисодиёт факультетини тамомлаганман. Ўз соҳамда банкнинг кредит бўлимида роппа-роса бир йил ишладим. Шундан сўнг бу соҳа мен учун эмаслигини англаб етдим ва касбимни ўзгартирдим. Рақамларни ёқтирмайман, менга мусиқа, шоу-бизнес олами ёқади. — Сизни тўйлар бошловчиси сифатида билишади. — Ҳа, мен тўйларда 2006 йилдан бери бошловчилик қиламан. — Шунча йил давомида сиз кўплаб оилаларнинг бунёд бўлишига гувоҳ бўлдингиз. Тўйлар албатта бир-биридан тубдан фарқ қилади, бироқ уларни умумлаштирувчи жиҳатлар нимада деб ўйлайсиз? — Мен бу тўйларда икки ёшни севги ва муҳаббат бирлаштираётганига умид қиламан. Уларнинг кўзларида тўйим қандай ўтаркин, деган хавотир, ҳаяжонни кўраман. Тўй олди тараддудида ҳар иккала инсон ҳам ўзгаради, улар тўйларининг чиройли ва эсда қоларли ўтишини исташади. Эслатиб ўтамиз, Фарҳод Алимов ва Райҳон Ғаниеванинг никоҳи муносабати билан 5 ноябрь куни пойтахтдаги “Атлант” ресторанида амру-маъруф дастурхони ёзилган эди. Жуфтлик асал ойини БААнинг Дубай шаҳрида ўтказди.\nКамбағал оиладан чиққан машҳур 10 юлдуз\tРайҳон Фарҳод Алимов қайси хислатлари билан унинг ҳурматини қозонгани ҳақида гапирди\tРайҳон концертига кимнинг келишини интиқлик билан кутяпти?\tЎзбекистонлик машҳур футболчилар ва уларнинг рафиқалари(Фото)\tТўйдан кейинги муҳаббат ҳақида 10 афсона\tЁши орасида катта тавофут бўлган машҳур жуфтликлар\tОтправить


БМТ координатори: "Келгуси йилда Ўзбекистон қатор конвенциялар бўйича БМТга ҳисобот тақдим этади"\n21:15 / 21.06.2017\nБМТ бош котиби Антонио Гуттериш Ўзбекистонга ташрифи доирасида икки асосий масалага эътибор қаратди: сув ва минтақавий хавфсизлик. Бу ҳақида 21 июнь куни бўлиб ўтган Халқаро Пресс-клуб кўп томонлама ҳамкорлик масалаларига бағишланган йиғилишида БМТ координатори Саша Грауман маълум қилди. Тадбирда қатнашган "Кун.уз" мухбири шу мавзудаги маълумот билан бўлишди.\nБМТ бош котиби Антониу Гуттериш Орол денгизига бориб, у ердаги вазият ва глобал муаммо билан яқиндан танишди. У бу сув ресурсларидан фойдаланишда етарлича кўп томонлама ҳамкорликнинг йўлга қўйилмагани натижаси сифатида қайд этди. Ҳозирда БМТ сувдан тўғри фойдаланиш бўйича икки катта конвенция ишлаб чиқмоқда.\nШунингдек БМТ координатори Ўзбекистонда Шавкат Мирзиёев бошчилигида йўлга қўйилаётган таълим ва ёшлар сиёсатига доир ўзгаришларни юқори баҳолади. БМТ бош котиби Ўзбекистонда бўлганида Президент билан шу масалаларда ҳам суҳбатлашди.\nБундан ташқари Ўзбекистон тараққиётининг Ҳаракатлар стратегияси муҳокама қилинди. Энг муҳими, бу Стратегияни ҳаётга тадбиқ қилиш давомида эришилган натижалардир, дейди БМТ координатори.\n"Келгуси йилларда Ўзбекистон қатор конвенциялар бўйича БМТга ҳисобот тақдим этиб боради. Шу боис Стратегиянинг барча йўналишлари бўйича Ўзбекистоннинг катта муваффақиятларга эришишга тилакдошман.\nЎйлайманки, БМТ бош котиби ва Ўзбекистон Президенти ўртасидаги мулоқот икки томонлама муносабатларни янги босқичга олиб чиқди. Шу муносабат билан БМТнинг Ўзбекистондаги барча ташкилотлари Ҳаракатлар стратегияси дастурини амалга оширишда уни қўллаб-қувватлашга тайёр. Зеро бу нафақат Ўзбекистон, балки бутун Марказий Осиё минтақаси учун муҳим аҳамиятга эга", - дея сўзларини тугаллади координатор.\nБМТ Ўзбекистон Антониу Гуттериш


Тожикистонлик собиқ дала қўмондони ТИУПни тақиқлаш лозимлигини айтмоқда\n12 май 2021, Тошкент вақти: 21:48\nапрел 02, 2015\nТожикистон Ислом университети ўқитувчиси Раҳим Каримов (Мулло Абдураҳим).\nТожикистон Ислом университети ўқитувчиси ва Бирлашган тожик мухолифати дала қўмондонларидан бири Раҳим Каримов Тожикистон Ислом Уйғониш партиясини террористик ва экстремистик ташкилот, деб эълон қилиш ҳамда унинг фаолиятини тақиқлаш лозимлигидан баҳс этди.\nМулло Абдураҳим номи билан танилган Раҳим Каримовнинг бу таклифи 2 апрель куни Душанбе шаҳрида ўтган “Экстремизмга қарши курашда ёшларнинг ички ишлар органлари билан ҳамкорлиги” семинарида янгради.\nРаҳим Каримов Тожикистон Ислом Уйғониш партияси (ТИУП) беш йиллик фуқаролар уруши даврида халқ бошига кўп офатлар келишига, саноқсиз аёлларнинг тул, болаларнинг эса етим бўлиб қолишига сабаб бўлган, деб ҳисоблайди. Шунинг учун, унинг фикрича, мазкур партия “террористик ва экстремистик” деб эълон қилиниши ва унинг фаолияти тугатилиши лозим.\nТожикистон Ислом Уйғониш партиясини ёпиш ёки, жилла қурса, унинг номида “Ислом” сўзини олиб ташлашга оид таклифлар Тожикистон президенти мамлакат руҳонийлари билан учрашган 2013 йилдан буён муҳокама этиб келинади.\nЖорий йилнинг февраль ойида Рашт туман бош хатиби Абдулҳай Саъдиев мамлакат президентини ТИУП номидан “Ислом” сўзини олиб ташлаш ва уни Тожикистон Уйғониш партиясига айлантиришга чақирганди.\nЎтган ҳафта Жумъа намозида Тожикистоннинг кўплаб масжидларида Марказий Осиёда ягона бўлган бу диний-сиёсий партияни ёпиш таклифи янграганди.\nЎз навбатида, Тожикистон Ислом Уйғониш партияси сиёсий кенгаши партия фаолиятини тақиқлаш зарурлиги ҳақидаги баёнотларни “провокацион” ва “Конституция ва Тинчлик тўғрисидаги битим талабларига зид”, деб ҳисоблайди.\nТИУП вакиллари ўзларининг 1 март кунги баёнотида бу мавзуни кавлаштираверишнинг оқибати “миллат ва давлат учун” яхши бўлмаслигидан огоҳлантирганлар.\nТожикистон Ислом Уйғониш партияси лидери Муҳиддин Кабирий февраль ойи охирида ўтказилган парламент сайловидан кейиноқ Озодликнинг тожик хизматига берган интервьюсида: “Партия тақдирини қонун белгилайди. Биз ўзимизнинг халқ партияси эканимизни ва шундай бўлиб қолажагимизни кўрсатолдик. Бу ишлар партияни ёпиш учун қилинди, деб ўйламайман. ТИУПни ёпиш учун ҳеч қанақа сабаб йўқ”, деган.\nЭслатиб ўтамиз, Тожикистонда бир ой муқаддам ўтказилган парламент сайловида ТИУП етарли овоз жамғаролмай, биринчи марта парламентга кирмай қолганди. Сафларида 45 минг аъзо борлиги айтиладиган Тожикистон Ислом Уйғониш партияси учунсўнгги сайловда, Тожикистон Марказий сайлов комиссияси маълумотига кўра, 1,6 фоиз сайловчигина овоз берган.\nПартия раҳбарлари сўнгги йилларда, айниқса, 2013 йилдаги президент сайлови арафасида ва ундан кейин ТИУП тарафдорлари ва уларнинг оила аъзоларига босим кучайиб кетганидан шикоят қилиб келади.\nТўрт йил муқаддам Россия нашрларидан бирида Тожикистон Ислом Уйғониш партияси аъзоларига босим ўтказиш ва уларни таъқиб қилиш бўйича тадбирлар режасини ўзида акс эттирмиш “протокол 32-20” деб номланган ҳужжат эълон қилинганди. Тожик расмийлари бундай ҳужжат ҳақиқатан борлигини рад қилганлар.\nШарҳларни кўринг (2)\nҚуддус нега нотинч? Саволлар ва жавоблар\nРоссия ИИВ ўринбосари: Ноқонуний юрган фуқароларингизни мамлакатимдан олиб кетинг!\nҚозон гимназиясидаги отишмада камида 8 киши ҳалок бўлди\n"Ҳақиқат йўқ": Блогер Отабек Сатторий 6,5 йилга қамалди\n9 май: “Қовун” туширган ҳарбийлар, рақсга тушган “Гитлер”\nОлмаотада Хитой консуллиги олдида пикет ўтказётганлардан 9 нафари қўлга олинди\nЖиззах шаҳар ҳокими ўринбосари пора билан қўлга тушгани айтилмоқда\nБанклар банкротлик ёқасига келди – аҳолининг кредитни қайтаришга қурби йўқ\n"Ортга йўл йўқ". Ўзбекистонга қайтган Жаҳонгир Отажонов “Эрк” партиясини тикламоқчи\nҚозондаги қирғин: Мактаблардаги отишмалар фақат АҚШнинг муаммоси эмас\nҚозоғистон: Полиция Шинжондаги қариндошларига озодлик талаб қилган намойишчиларни ҳибсга олди\nТаҳлил: Қуддусдаги тўқнашувлар ортида нима турибди?


21:12 / 08.11.2017 13713 pdf Ўқиш режими + -\n4543. Абу Зарр розияллоҳу анҳудан ривоят қилинади:\n«Ким Бомдод намозидан кейин оёғини йиққан ҳолида туриб, гапирмасдан олдин ўн марта «Лаа илааҳа иллаллоҳу, ваҳдаҳу лаа шарийка лаҳу, лаҳул мулку ва лаҳул ҳамду, юҳйи ва юмийту ва ҳува ъала кулли шайин қодийр» деса, унга ўн ҳасанот ёзилур, унинг ўн хатоси ўчирилур, унинг ўн даражаси кўтарилур. Ўша куни у барча ёқимсиз нарсалардан ҳимояда бўлур ва шайтондан сақланур. Ўша куни уни гуноҳ ҳам тутмас, магар Аллоҳ таолога ширк келтирмаган бўлса», дедилар».\nШарҳ: Дуонинг маъноси: «Аллоҳдан ўзга илоҳ йўқ, Унинг Ўзи ёлғиздир, Унинг шериги йўқдир, мулк ва ҳамд Унгадир, тирилтирур ва ўлдирур, ва У ҳамма нарсага қодирдир».\nДеярли кўпчилик машойихлар ва ўтган азизлар ушбу ривоятда келган дуони ўзларига кундалик вазифа қилиб олганлар. Ҳар бир киши бунга амал қилмоғи лозим. Чунки Бомдод намозидан кейин ўрнидан турмай, оёқлари йиғилган ҳолда, дунёвий гапларни гапирмай туриб бу дуони ўқиган одамга кўпгина яхшиликлар ваъда қилинмоқда:\n1. Унга ўн ҳасанот ёзилур.\n2. Унинг ўн хатоси ўчирилур.\n3. Унинг ўн даражаси кўтарилур.\n4. Ўша куни у барча ёқимсиз нарсадан ҳимояда бўлур.\n5. Шайтондан сақланур.\n6. Ўша куни уни гуноҳ ҳам тутмас, магар Аллоҳ таолога ширк келтирмаган бўлса. Агар Аллоҳ таолога ширк келтирган бўлса, иши чатоқ бўлади.\n4544. Умора ибн Шубайб ас-Сабаъий розияллоҳу анҳудан ривоят қилинади:\n«Ким Шомдан кейин ўн марта «Лаа илааҳа иллаллоҳу, ваҳдаҳу лаа шарийка лаҳу, лаҳул мулку ва лаҳул ҳамду, юҳйи ва юмийту ва ҳува ъала кулли шайин қодийр» деса, Аллоҳ уни тонг отгунча шайтондан муҳофаза қиладиган силоҳланган фариштани юборади. Аллоҳ унга бу ила вожиб бўлган ўн ҳасанот ёзадир, унинг ўнта ҳалок қилувчи хатосини ўчирадир ва бу унинг учун ўнта озод қилинган қул баробарида бўлур», дедилар».\nШарҳ: Бу зикр Шом намозини ўқиб бўлгандан кейин ва дунёвий гап гапирмасдан туриб бўлиши керак.\n4545. Абдуллоҳ ибн Амр розияллоҳу анҳумодан ривоят қилинади:\n«Икки хислат ёки одат бор. Мусулмон банда уларни муҳофаза қилса, албатта жаннатга киради. Иккиси осондир ва уларга амал қиладиган оздир. Ҳар бир намоздан кейин ўн марта тасбеҳ айтади, ўн марта Аллоҳга ҳамд айтади ва ўн марта такбир айтади. Ўша ҳаммаси тилда бир юз элликта. Тарозида бир минг беш юзта.\nҚачон ётар жойини олса, ўттиз тўрт марта такбир, ўттиз уч марта ҳамд ва ўттиз уч марта тасбеҳ айтади. Булар тилда юзта, тарозида мингта. Батаҳқиқ, Расулуллоҳ соллаллоҳу алайҳи васалламнинг уларни қўллари билан санаётганларини кўрдим. Шунда:\n«Эй Аллоҳнинг Расули! Уларнинг осон бўлгани ва уларга амал қиладиган оз бўлиши қандай?» дейишди.\nШарҳ: Ҳадиси шарифдаги «Ҳар бир намоздан кейин ўн марта тасбеҳ айтади, ўн марта Аллоҳга ҳамд айтади ва ўн марта такбир айтади. Ўша ҳаммаси тилда бир юз элликта» дейилганда беш вақт намоз кўзда тутилган.\nБу ерда намоздан кейин ва ухлашдан олдин тасбеҳ, ҳамд ва такбир айтишнинг яна бир услуби ҳақида сўз кетмоқда. Уйқуга кетишдан олдин ўттиз тўрт марта такбир, ўттиз уч марта ҳамд ва ўттиз уч марта тасбеҳ айтиб ётишга амал қилиб борилса, катта хайр, баракага эга бўлинади.\nБизда намоздан кейин айтиладиган тасбеҳ, ҳамд ва такбирда бошқа ҳадиси шарифга амал қилиб келинмоқда.\nИмом Муслим ва Термизийлар Каъб ибн Ужра розияллоҳу анҳудан ривоят қиладилар:\nУшбу ҳадисда зикр қилинган ҳар бир намоз ортидан ўттиз уч марта «Субҳаналлоҳ», ўттиз уч марта «Алҳамду лиллаҳ», ўттиз тўрт марта «Аллоҳу акбар»ни зикр қилиш кейинги ривоятларда келадиган зикрлар ила уйғунлашиб, татбиққа кирган.\nИмом Муслимнинг ривоятига аввал ёки охирида «Оятал Курсий»ни қўшиб ўқишни сўфийлар жорий қилганлар. Бу сўфийлар хатми деб номланади. Бу нур устига нур дейилади, чунки «Оятал Курсий» Куръони Каримдаги энг улуғ оятдир. Ушбу хатмни қилиш бизда ҳам жорий бўлиб келаётган нарсадир.\n17:08 / 08.11.2017 7457\n21:29 / 08.11.2017 6911\n2605 05:00 / 09.01.2017\n86524 05:00 / 04.01.2017\n2647 05:00 / 09.01.2017\n4134 05:00 / 04.01.2017


Уилл Смит Дубай осмонида "парвоз қилди" (видео)\n16:53 / 19.03.2017\nАжойиб актёр Уилл Смит Facebook'даги саҳифасига "Бурж-ал-Араб" фонида денгизда табассум қилиб турган янги суратини жойлади. Шунингдек у ўзининг довюраклигини намойиш этиб, парашютдан сакраган видеосини ҳам тақдим этди. Парашютдан сакраган актёр Дубай осмонида "бокс рақси"ни намойиш қилишга ҳам улгурди.\nGulf News'да маълум қилинишича, Смит Дубайга келишидан аввал Марокаш, Қоҳира ва Жиза шаҳарларида бўлган. Актёр оиласи билан саёҳат қилмоқдами ёки ёлғиз, номаълум. Унинг турмуш ўртоғи Жада Пинкетт-Смитт ва фарзандлари Жейден, Уиллоу ва Трей Смит сўнгги йилларда БААда бўлишган эди.\nЎтган йилнинг август ойида Смит Дубайга "Худкушлар отряди" ("Suicide Squad") фильми премьераси билан ташриф буюрганди. У матбуот анжуманида турмуш, танқид ва сиёсат ҳақида сўзлаб, Яқин Шарққа келганида ижобий фикрлашни тарғиб қилиш истаги ҳақида айтганди.\n"Америкадаги исломофобияга келадиган бўлсак, мен учун ўзимни намоён қилиш муҳим. Бу худди мен Дубайдаги каби... мен твит ёзяпман, суратларимни намойиш қиляпман ва ҳеч ким менга нафрат билан қарамаяпти, шундай эмасми? Ўйлашимча, бу образ мен учун жуда муҳим", - деган актёр.\nсаёҳат парашют видео Дубай Уилл Смит


12:30 / 21.11.2018 1052 pdf Ўқиш режими + -\nТаълим вазрлигининг маълум қилишича, янги ишлаб чиқилган лойиҳага мувофиқ 2024 йилгача мамлакатда саводсизлик бутунлай тугатилади, деб хабар беради "Arab News" ахборот агентлиги.\nАёл ва эркаклар ҳамда болаларнинг чорак қисми ўқиш ёки ёзишни билмайдиган шундай шароитда бу каби жиддий ташаббуснинг илгари сурилгани қатор халқаро экспертлар ва таълим муассасалари томонидан қўллаб-қувватланган.\nМаълумки, шу йилнинг бошида Саудия Арабистони 2030 йилгача мамлакатдаги саводхонлик даражасини 100 фоизга кўтаришга ваъда берган эди. Экспертларнинг айтишича, саводсизлик муаммоси дунё иқтисодиёти ривожига катта тўсиқ бўлиб, унинг умумий зарари 1 триллион АҚШ долларини ташкил этади. Рақамларга қараганда, бугун дунёда тахминан 750 млн нафар ёши катта бўлган инсон умуман ўқиш-ёзишни билмайди.\n“Агар Саудия Арабистони ўз мамлакатига саводсизликни йўқотиш бўйича сармоя киритадиган бўлса, бу, ўз навбатида бошқа араб давлатлари учун ҳам ажойиб мисол бўлади. Улар муваффақиятга эришишнинг энг фойдали модел ва амалиётларини баҳам кўрадилар”, дейди ProLiteracy дастурининг катта мутахассиси Алёша Андерсон.\n15:06 / 21.11.2018 1795\n14:09 / 21.11.2018 2779\n2760 16:00 / 07.05.2019\n872 13:49 / 26.10.2019\n854 18:01 / 28.11.2018\n386 12:07 / 21 январь


Туркистон вилоятидаги сув остида қолиб кетган уйлар. ratel.kz сайти фотосурати\nТуркистон вилояти (Қозоғистон) ҳокимининг ўринбосари Сакен Қалқамановнинг билдиришича, Ўзбекистоннинг барча сай-ҳаракатларига қарамай, сув ҳамон Мақтаарал туманига бостириб келишдан давом этмоқда.\nҲоким ўринбосари Facebook ижтимоий тармоғи орқали 2 май куни кечқурун қилган тўғридан-тўғри эфир орқали чиқишида Ўзбекистон томони вазият барқарорлашди дея ишонтиргани боис, сув босган қишлоқлардан одамларни кўчириш кечикиш билан бошланган. Бир кун олдин Ўзбекистоннинг Сирдарё вилояти Сардоба сув омборида тўғон ўпирилгани боис икки республиканинг чегараолди ҳудудлари сув тошқини зонасида қолиб кетган эди.\nҚалмақановга кўра, Ўзбекистон Фавқулодда вазиятлар вазирлиги гидроузел Ўзбекистон тарафидан ёпиб қўйилгани ва оқиб чиқаётган сув сатҳи пасайгани ҳақида хабар берган эди. Шу билан бирга, Қалмақановнинг аниқлик киритишича, Қозоғистон тарафидаги сув сатҳи соатига ўртача 10-20 сантиметрдан кўтарилишда давом этиб келган. Мутасадди шунингдек, вазият назорат остига олингани ҳақида тинмай ишонтириб келаётган Ўзбекистон томони билан ўзаро ёзишма протоколлаштириб қўйилганини билдирган.\n3 май куни эрталаб соат 05.00 дан бошлаб Қозоғистоннинг сув остида қолиб кетган Фирдоуси ва Нурли Жол посёлкаларидан сув Туркистон вилояти Жанажол қишлоқ округининг Оргебас аҳоли пунктига етиб кела бошлади. Бу қишлоқда 1451 киши истиқомат қилади. Эрталаб соат 8 да қишлоқ сув остида қолди ва ундаги аҳоли кўчирилди. Бундан ташқари, туман маркази – Мирзакент поселкасининг ҳам сув остида қолиб кетиш эҳтимоли мавжуд. Ҳоким ўринбосарига кўра, аҳоли қисман кўчирилганига қарамай, расмийлар посёлкани бостириб келаётган сувдан максимал даражада ҳимоя қилишга уринмоқдалар.\nТуркистон вилояти Фавқулодда вазиятлар департаменти бошлиғи Нурғали Жунусовнинг маълум қилишича, сув босиб келаётгани тўғрисидаги биринчи сигнал келиши биланоқ юзага келаётган вазият борасида Ўзбекистон томони хабардор қилинган. Жунусовнинг айтишича, у чегараолди ҳудудидаги Жана Турмис посёлкасида шахсан ўзи турган ва сув йўлини тўсиш бўйича ҳеч қандай натижалар кўринмагани борасида аниқлик киритган. “Сув оқимии тезлиги жуда кучли эди, ҳатто баланд овозда гувиллаб келган. Омадимиз келиб, барча аҳоли пунктлардан одамларни кўчиришга улгурдик ва ҳеч ким қурбон бўлмади ва жабрланмади”, — дея қайд этди у.\nKun.uz нашри Бош прокуратура матбуот хизматига таянган ҳолда хабар беришича, 1 май куни Сирдарё вилоятидаги “Сардоба” сув омбори тўғонининг ўпирилиши оқибатида сув тошқини юзага келганлиги ҳолати юзасидан Жиноят кодексининг 207-моддаси (Мансабга совуққонлик билан қараш) 1-қисми ва 258-моддаси (Тоғ-кон, қурилиш ёки портлатиш ишлари хавфсизлиги қоидаларини бузиш) 2-қисми “б” банди билан жиноят иши қўзғатилган. Содир бўлган фавқулодда ҳодиса оқибатида бир неча посёлкалар сув остида қолган, йўллар вайрон бўлган, қишлоқ хўжалиги экинларига зарар етказилган. Воқеа содир бўлган жойда истиқомат қилаётган 70 мингга яқин аҳоли хавфсиз жойларга кўчирилган. Республика Фавқулодда вазиятлар вазирлиги маълумотига кўра, қурбонлар ва жабрланганлар йўқ. ФВВ раҳбарлари ва Ўзбекистон бош вазири Абдулла Арипов ҳодиса содир бўлган жойга етиб боришган, кейинроқ президент Шавкат Мирзиёев вертолётда ҳалокат зонасини кўздан кечирган. Давлат раҳбари матбуот хизматида маълум қилишларича, “вазият тўлиқ назорат остига олинган, ваҳима қилишга асос йўқ”.\nФВВ маълумотига кўра, 1 май куни 56 нафар одам турли тан жароҳати билан шифохонага ётқизилган


Пойтахтда ҳафтада бир кун машина миниш тақиқланади - Автомобильные новости UZ - Скачать музыку бесплатно новинки музыки 2016-2017\nПойтахтда ҳафтада бир кун машина миниш тақиқланади\nЭкологик муаммолар кучаяётганлиги туфайли Мехико ҳукумати шахсий транспортдан фойдаланишга қатъий чеклов ўрнатди. Жорий йилнинг 5 апрелидан 30 июнигача Мексика пойтахтида шахсий автомобилларнинг ҳафтада бир кун юриши тақиқланади. Мехикода аввалроқ бунга ўхшаш чекловлар эски автомобилларга нисбатан жорий этилган. Атроф-муҳит муҳофазаси бўйича комиссия раҳбари Мартин Лакайо айтишига қараганда энди машинанинг экологик кўрсаткичидан қатъи назар тақиқ барчага дахлдордир. Шахсий машинада ҳафтада 6 кун юриш мумкин. Эслатиб ўтамиз: мартнинг ўрталарида Мехико ҳавосида озон миқдори ўта ошиб кетганлиги туфайли фавқулодда ҳолат эълон қилинган. Экологик аҳвол ёмонлашганлиги сабабли қатъий чора қўллаш тажрибаси бошқа мамлакатларда учрайди. Декабр охирида Милан шаҳридаги экологик муаммо ва йўлдаги тиқинлар сабаб вақтинча тақиқ жорий этилган эди. - деб хабар бермоқда Carzone.uz нашри.


Гуноҳи кабиралар (ТАРОЗИ, ЎЛЧОВ ВА ШУ КАБИ НАРСАЛАРДАН УРИБ ҚОЛИШ) - 2 Июля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Июль » 2 » Гуноҳи кабиралар (ТАРОЗИ, ЎЛЧОВ ВА ШУ КАБИ НАРСАЛАРДАН УРИБ ҚОЛИШ)\n«(Ўлчов ва тарозидан) уриб қолгувчи кимсаларга ҳалокат бўлгай! Улар одамлардан (бирон нарсани) ўлчаб олган вақтларида тўла қилиб оладиган, уларга ўлчаб ёки тортиб берган вақтларида эса кам қилиб берадиган кимсалардир» (Мутаффифун сураси, 1-3).\nЯъни, улар шундай кимсаларки, агар ўзлари бошқалардан бирон нарса олишса, тўлиқ қилиб олишади, бошқаларга бирон нарса сотишса, уриб қолишади.\nСуддий розияллоҳу анҳу айтадилар:\n«Расулуллоҳ соллаллоҳу алайҳи васаллам Мадинага келган вақтларида у ерда Абу Жуҳайна исмли киши бор эди. Унинг иккита «микёли» (ўлчов асбоби) бўлиб, бири билан одамларга ўлчаб берар, иккинчиси билан ўзига ўлчаб олар эди. Шу боис Аллоҳ мазкур оятни нозил қилди».\nРасулуллоҳ соллаллоҳу алайҳи васаллам айтдилар: «Беш иш беш ишга боғлиқ». «Ё Расулуллоҳ, бири иккинчисига боғлиқ бўлган беш иш қайси?» деб сўрашди. «Қайси қавм аҳдини бузса, Аллоҳ уларга душманларини ҳукмрон қилиб қўяди. Аллоҳ нозил этган нарсадан бошқаси билан ҳукм қилса, уларда фақирлик ёйилади. Фаҳш ишлари авж олса, Аллоҳ уларга ўлат юборади, яъни ўлим кўпаяди. Ўлчов ва тарозидан уриб қолса, набототлар ўсмай, бир неча йил қурғоқчиликка дучор бўладилар. Закот бермасалар, ёмғир ёғмай қўяди», дедилар» (Табароний ривояти).\n«Улар ўзларининг улуғ бир кунда – барча одамлар бутун оламлар Парвардигори ҳузурида тик туриб (ҳисоб-китоб қилинадиган, ўрталарида ҳукм этиладиган қиёмат) кунида қайта тирилгувчи эканликларини ўйламайдиларми?!» (Мутаффифин сураси, 4-6).\nЗажжож айтганларки: «Агар ўйлаганларида эди, ўлчов ва тарозидан уриб қолмаган бўлишарди».\nМолик ибн Динор айтадилар: «Қўшнимнинг олдига кирдим. У ўлими яқинлашиб қолган, қайта-қайта: «Иккита оловли тоғ, иккита оловли тоғ», дер эди. Ундан: «Нима деяпсан?» деб сўраган эдим, «Эй Абу Яҳё, менинг иккита ўлчов асбобим бўлиб, бири билан ўзимга ўлчаб олар, иккинчиси билан бошқаларга ўлчаб берар эдим», деди. Ўрнимдан туриб ўлчов асбобининг бири билан иккинчисини ура бошладим. Шунда у: «Эй Абу Яҳё, бири билан иккинчисини урганингиз сайин, иш – ҳолатим жиддийлашиб, қийинлашиб кетяпти», деди. У кейинроқ шу касали сабабли вафот этди».\nБировларнинг ҳақидан уриб қолиш ўғирлик, хиёнат ва ҳаром ейишнинг бир кўриниши бўлиб, бу ишни қилганларга Аллоҳ «вайл» билан таҳдид солди. Вайл – шиддатли азоб, бошқа бир ривоятда айтилишича, жаҳаннамдаги водий бўлиб. Агар унга дунёдаги тоғлар\nтуширилса, ҳарорати юқорилиги боис тошларини эритиб юборади.\nСалафлардан бири айтган экан: «Ҳар бир (ўлчов асбобида) ўлчовчи ва (тарозида) тортувчи кишининг дўзахий эканлигига гувоҳлик бераман. Чунки Аллоҳ сақлаганлардан ташқари бирон кимса саломат қолмайди бундан».\nСолиҳлардан яна бири айтади: «Бир беморни кўргани бордим. Ўлими яқинлашиб, ўзини билмай ётган экан. Унга ҳар қанча «Шаҳодат» калимасини талқин қилсам ҳам, тили ҳеч айланмасди. Ўзига келгач: «Биродар, шаҳодатни шунча талқин қилсам ҳам, тилингиз сира айланмади-я. Тинчликми ўзи?» деб сўраган эдим, «Тарозининг тили (палласи) тилимни босиб, гапиртирмай қўйди», деди. «Нима, тарозидан уриб қолармидингиз?» дея сўраган эдим, «Йўқ, Аллоҳга қасамки, ундай эмас. Бироқ вақтида тарозимнинг тўғрилигини текшириб турмас эдим», деб жавоб берди».\nТарозининг тўғрилигига эътибор бермаган кишининг ҳоли шу бўлса, уриб қоладиганларнинг аҳволи қандай бўлар экан?!\nНофиʼ розияллоҳу анҳу айтадилар: «Ибн Умар розияллоҳу анҳумо сотувчининг олдидан ўтатуриб: «Аллоҳдан қўрқ, ўлчов ва тарозини тўғри қил. Чунки уриб қолувчилар терлари то қулоқларининг ярмигача кўмиб юбормагунича тўхтатиб туриладилар», дедилар.\nСалафлардан бири айтган экан: «Кам қилиб берган битта дони сабабли кенглиги осмонлару ерча келадиган жаннатни сотиб юборган кимсага вайл бўлсин. Ортиқча олган битта дони сабабли вайлни сотиб олган кимсанинг ҳолига вой бўлсин».\nАллоҳ таолодан афв ва барча балою офатлардан офият тилаймиз. Албатта, У саховатли, марҳаматли зотдир.\nКатегория: HIDOYAT SARI / ҲИДОЯТ САРИ | Просмотров: 20 | Добавил: Sherlaruz.CoM | Рейтинг: 0.0/0


Сурияда отишмалар давом этмоқда\n24 ноябр 2020, Тошкент вақти: 11:21\nИдлиб вилоятининг Ҳарем шаҳридаги Озод Сурия Армияси жангчиси ҳукумат мерганига ўқ узиб пана жойга қочаётган пайт, 2012 йил 25 октябр.\nҚурбон хайити кунлари ўт очишни тўхтатишга келишиб олинганига қарамай, Сурияда отишмалар давом этмоқда.\nКелишув бузилганини ҳукумат кучлари, исёнчи гуруҳлар ва инсон ҳуқуқлари ҳимоячилари маълум қилди.\nХабарларга кўра, якшанба куни Сурия Президенти Башар Ал-Ассадга содиқ кучлар пойтахт Дамашқдан шарқ томонда жойлашган ҳудудларни тўплардан ўққа тутган. Ҳаво ҳужужмлари уюштирилгани ҳам айтилмоқда.\nАйни пайтда, Сурия шимолидаги Алеппо (Ҳалаб) шаҳри ва бошқа минтақаларда ҳам қуролли тўқнашувлар давом этмоқда.\nҲукумат кучлари ва исёнчи гуруҳлар Қурбон хайити кунлари ўт очишни тўхтатишга рози бўлганини уч кун олдин БМТ-Араб Лигасининг Сурия бўйича маҳсус вакили Лахдар Браҳимий эълон қилган эди.


Яқинда тарқалган статистик маълумотларни кўрдингизми? (фото 1) Ўзбекистонликлар 2018 йилда АҚШ Грин-картаси олиш учун энг кўп топширганлар сони бўйича Африкадаги Ганадан кейин иккинчи бўлибди. 2,2 млндан сал кўпроқ ганаликлар АҚШ […]\n22.10.2019 / Санжар Саид /\n21 октябрь – ўз тилига давлат тили мақоми берилганининг 30 йиллиги арафасида ўзбек тилининг бугунги аҳволи ҳақидаги айрим фикрларимни ва таклифларимни ўртоқлашгандим. Тасодифни қарангки, байрам куни имзоланган Президент Фармони ва […]\nБугун Ўзбекистонда тиббиёт жуда аянчли ҳолга келиб қолган. Бир томонда шифокорлар калтакланади, ҳақорат қилинади, ҳаттоки суиқасдларга учрамоқда. Бошқа томонда эса тиббиёт ходимлари ўз касбига бепарво, совуққон, билимсиз ва малакасиз. Яқинда […]\nЭртага ўзбек тилига давлат тили мақоми берилганига роппа-роса 30 йил тўлади. Бу вақт ичида ўзбек тилининг ростмана давлат ва халқ тили мақомига кўтарилиши учун нима қилинди? Деярли ҳеч нарса, аксинча, […]\nҲиссиётлар жунбушга келганида энг яхшиси — тилни тийиш. Агар бирор ташкилот ходими бўлса икки марта тилни тийиши керак. Чунки айтаётган гапи унинг эмас, балки ташкилотнинг номидан қабул қилинади. Мана, бир […]\nЯқинда дўппи флешмоби ўтказилди. Жуда хурсанд бўлдим. Ҳартугул ҳеч дўппи киймайдиганлар ҳам акция баҳона уни кийиб расмга тушди. Акция фақат мотам кунлари кийилиб, аза рамзига айланиб қолаёзган дўппини «қутқариш» сари […]\nИлтимос, ота-оналар, болангизга қўй деманг. Майли шўхлик қилсин, эҳтимол безорилик қилар, гапингизга кирмас, нотўғри йўлдан кетаётгандир, аммо, нима бўлганда ҳам унга қўй деманг. Ундай қилма, у билан дўстлашма, бу йўлдан […]


Равшанбек Умурзоқов WBA Asia камари учун кечган жангда филиппинлик рақибини 2-раунддаёқ рингга қулатди\n14 апрель, 2019, 10:15 1097\nТеглар:Равшанбек Умурзоқов | Профессионал бокс\nБу унинг 8-ғалабаси бўлди.\nМолдова пойтахти Кишинёв шаҳрида профессионал бокс кечаси ўтказилди.Оқшомнинг марказий жангларидан бирида ҳамюртимиз Равшанбек Умурзоқов иштирок рингга кўтарилди.\nРус бокс шарҳловчилари орасида “Принц”, “Мистер печень” номлари билан машҳур бўлган ҳамюртимиз шу куни WBA Asia камари учун филиппинлик Роберто Гонсалесга қарши рингга чиқди. Чемпионлик жанги гарчи 10 раунддан иборат бўлсада боксчимизнинг ғалабаси мухлисларни узоқ куттириб қўймади. Равшанбек иккинчи раунддаёқ тажрибали рақибини нокаутга учратиб, навбатдаги ғалабасини тантана қилди.\nЭътиборлиси, шу куни профессионал боксдани ўзининг 29-жангини ўтказган Гонсалес фаолиятидаги бешинчи мағлубиятини ўзбекистонлик боксчидан қабул қилиб олди.\nМаълумот учун, WBA Asia камарини қўлга киритган Равшанбек Умурзоқов шу кунгача проф рингда 8 та жанг ўтказган ва уларнинг барчасида ғалаба қозонган. Еттита жангини у муддатидан олдин ўз фойдасига ҳал қилган. Унга Набижон Исмонов устозлик қилмоқда.\nЭлнур Абдураимов 4 кундан сўнг рингга кўтарилади, бироқ рақиб ҳамон номаълум\nРавшанбек Умурзоқов бугун навбатдаги жангини ўтказади


Жорий йилда олий таълимга қанча маблағ ажратилди? — Sof.uz\n21.01 20:07 175 Иқтисод\nБу йил олий таълим соҳасини ривожлантириш учун қарийб 2 трлн сўм маблағ ажратилди. Бу ҳақда Бош прокуратурада Бош прокурор Н.Йўлдошев раислигида Коррупцияга қарши курашиш бўйича Республика Идоралараро комиссиясининг кенгайтирилган йиғилишида айтиб ўтилди, деб хабар бермоқда Халқ сўзи газетаси.\nҚисқа даврда юртимизда 6 та олий таълим муассасаси, 17 та филиаллар, 14 та хорижий олий ўқув юртлари янгидан ташкил этилди. Юздан ортиқ бакалавриат ҳамда 94 та магистратура йўналишлари бўйича кадрлар тайёрлаш йўлга қўйилди.\n2019-2020 ўқув йилидан бошлаб, 59 та олий ўқув юртида сиртқи, 10 тасида кечки таълим жорий қилинди.\nСоҳага бюджетдан ажратилаётган маблағлар ҳажми ҳам йилдан-йилга ортмоқда. Агар соҳага 2018-йилда 879 млрд. сўм ажратилган бўлса, 2019 йилда бу кўрсаткич 1 трлн. 288 млрд. сўмни, жорий йилда 1 трлн. 888 млрд. сўмни ташкил этган.\nПрофессор-ўқитувчиларнинг маоши 2018 йилда ўртача 25 фоизга оширилган бўлса, 2019 йил 1 январдан яна 20 фоизга, 1 июлдан эса 25 фоизга оширилди.\nмаблағ ОТМ бюджет\nОТМ ходимларини моддий рағбатлантириш мезонлари белгиланди\n28.08 16:55 164 Ўзбекистон


МУҲИМ СИЁСИЙ ТАДБИР / Yangiliklar / Zarafshon shahar 2-sonli o'rta ta'lim maktabi\nYangiliklar >> МУҲИМ СИЁСИЙ ТАДБИР\nМамлакатимизда 2016 йил 4 декабрь куни Ўзбекистон Республикаси Президенти сайловлари ўтказилади. Бу мамлакакат тақдири учун ғоятда аҳамиятли масаладир. Чунки, Ўзбекистон Республикаси Конституциясининг 89-моддасига асосан: “Ўзбекистон Республикасининг Президенти давлат бошлиғидир ва давлат ҳокимияти органларининг келишилган ҳолда фаолият юритишини ҳамда ҳамкорлигини таъминлайди”. Навбатдаги сайлов ҳам фувароларимизнинг ўз сиёсий ҳуқуқлари ҳисобланган сайловларда иштирок этиш ва муносиб номзодни сайлашлари учун яна бир бор имкониятдир.\nЎзбекистон Республикасининг «Ўзбекистон Республикаси Президенти сайлови тўғрисида» ги Қонуни, Ўзбекистон Республикаси Марказий Сайлов комиссияси раисининг 2016-йил 9 сентябрдаги «Ўзбекистон Республикаси Президенти сайловига тайёргарлик кўриш ва уни ўтказиш бўйича асосий тадбирлар дастури тўғрисида» ги Қарори ҳамда Ўзбекистон Республикаси Марказий Сайлов комиссияси раисининг 2016 йил 23 сентябрдаги «Ўзбекистон Республикаси Президенти сайловини ўтказувчи округ сайлов комиссияларининг шахсий таркибини тасдиқлаш тўғрисида» ги қарорига биноан, вилоятлар, Тошкент шаҳри ва Қорақолпоқистон Республикаси ҳудудий марказларида сайлов округлари, тегишли туман ва шаҳар марказларида эса сайлов участкалари ташкил этилган.\nШу жумладан, шаҳримизда ҳам юқорида таъкидлаб ўтилган қонун ва қарорларга асосан 24 та сайлов участкалари ташкил этилган. Айни пайтда мазкур участкаларда мамлакатимизда бўладиган муҳим сиёсий тадбирга пухта ҳозирлик кўрилмоқда. Хусусан, 129-сайлов участкасида Ўзбекистон Республикаси Президенти сайловини ўтказишга тайёргарлик ишлари қизғин.\nМазкур участка «Олтин водий» маҳалласи, 2-ўрта мактаб ҳудудида жойлашган бўлиб, ўз ичига 21 та кўп қаватли уйда яшовчи сайловчиларни қамраб олади.\nСайлов участкаси қонунлар, сайлов жараёнини тартибга солувчи ҳуқуқий-норматив ҳужжатлар, зарур адабиётлар, компьютер ва алоқа воситалари билан тўлиқ жиҳозланган. Ҳар бир аъзога таалуқли вазифалар белгиланиб, навбатчилик йўлга қўйилган. «Она ва бола» ҳамда «Тиббий ёрдам кўрсатиш» хонаси тегишли кўрсатмалар асосида тўлиқ жиҳозланган.\nЭнг муҳими, участка сайлов комиссияси аъзолари Ўзбекистон Республикаси Президенти сайловини умумэътироф этилган демократик тамойиллар асосида юқори савияда ташкил этишга пухта тайёргарлик кўришмоқда.\nЗарафшон шаҳар 129-сайлов участка комиссияси аъзоси Турдиев Илёс Акрамович


19:39 / 11.11.2018 756 pdf Ўқиш режими + -\nБугун Нақшбанд туризм фестивали иштирокчилари Бухородан Самарқанд шаҳрига етиб келишди.\nМеҳмонлар вилоят ҳокимлиги, вилоят ички ишлар бошқармаси, Ўзбекистон мусулмонлар идораси мутасадди ходимлари, ''Ўзбектуризм'' Самарқанд минтақавий бўлими ходимлари томонидан муносиб кутиб олинди.\nШундан сўнг, меҳмонлар ислом дунёсининг таниқли муҳаддис олими Имом ал-Бухорий мажмуаси томон йўл олдилар.\nЗиёрат асносида қизиқарли суҳбатлар бўлди. Мажмуа меҳмонларда катта қизиқиш уйғотди.\nЗиёратдан кейин фестивал иштирокчилари Хўжа Аҳрор Валий мажмуа-зиёратгоҳида бўлдилар.\nАзиз ўқувчилар, бизни кузатишда давом этинг.\n13:31 / 11.11.2018 822\n09:13 / 12.11.2018 2005\n550 09:30 / 22.02.2019\n571 11:59 / 27.12.2018\n531 14:10 / 16.03.2019\n677 14:25 / 28.11.2018


Трамп жамоаси унинг инаугурацияси учун рекорд маблағ тўплади\n19:26 / 13.01.2017\nАҚШ президенти этиб сайланган Дональд Трампнинг инаугурация қўмитаси Трампнинг янги лавозимга киришиши маросимини ўтказиш учун хусусий ҳомийлар томонидан рекорд даражадаги 90 млн доллар хайрия маблағлари йиға олди. Бу маросим 20 январда Вашингтонда бўлиб ўтади. Бу ҳақда AP ахборот агентлиги хабар бермоқда.\nТрамп томонидан йиғилган қиймат амалдаги президент Барак Обама 2009 ва 2013 йилларда йиға олган маблағлардан анча кўпроқни ташкил қилади. Бу қийматлар мос равишда 55 ва 43 млн долларни ташкил қилган.\nАввалроқ The Washington Post нашри АҚШнинг 45-президенти ўз лавозимига киришиши муносабати билан байрам тадбирларининг ўтказилиши харажатлари 175-200 млн доллар ташкил қилишини ва бу қиймат аввалги бундай харажатлардан унча кўпмаслигини маълум қилганди. Нашрнинг таъкидлашича, бу харажатлар сувенирлар ҳамда бал ва тушликларга чипталар сотиш, корпорациялар ва сиёсий ташкилотлар, жисмоний шахслар хайр-эҳсонлари ҳисобига қопланади.


Дастлаб жорий йилда ишга тушириладиган лойиҳалар ҳақида ахборот берилди. Хусусан, Андижон вилоятида бу йил умумий қиймати 1 миллиард 433 миллион доллар бўлган 616 та лойиҳа фойдаланишга топширилади. Соҳалар кесимида айтганда, уларнинг 258 таси саноат, 185 таси хизмат кўрсатиш, 173 таси қишлоқ хўжалиги тармоқларида. Буларнинг натижасида қарийб 10 триллион сўмлик ишлаб чиқариш қуввати ташкил этилиб, 95 миллион долларлик импорт ўрнини босиш ҳамда 265 миллион долларлик экспорт имконияти яратилади. 61 мингта янги иш ўрни очилади.\nМасалан, “Тетратекс” масъулияти чекланган жамияти томонидан Балиқчи туманида тўқимачилик комплекси ташкил қилинмоқда. 2021-2022 йилларда тўрт босқичда амалга оширилиши режалаштирилган ушбу лойиҳанинг жами қиймати 126 миллион евро. Корхона ип-калавадан бошлаб тайёр трикотаж маҳсулотларигача бўлган жараёнларни қамраб олади. Жорий йил охирида ишга тушириладиган биринчи босқичда 2 минг 500 та, барча босқичлар якунида эса 10 мингта иш ўрни яратилади.\nБу каби лойиҳалар бўйича жадал иш олиб бориш билан бирга янгилари ҳам шакллантирилмоқда. Масалан, Андижон вилоятида умумий қиймати 782 миллион доллар бўлган 53 та янги инвестиция лойиҳаси ишлаб чиқилди.\nТақдимотда ушбу лойиҳаларнинг истиқболлари, молиялаштириш манбалари ва инфратузилма масалалари юзасидан маълумот берилди.\nДавлатимиз раҳбари лойиҳаларни иш ўринларига талаб юқори бўлган маҳаллаларда жойлаштириш, давлат-хусусий шериклик асосидаги корхоналарни кўпайтириб, бандликни ошириш муҳимлигини таъкидлади.\nТошкент вилоятида бу йил 355 та лойиҳа ишга туширилади. Умумий қиймати 1 миллиард 624 миллион доллар бўлган мазкур проектларнинг 198 таси саноат, 81 таси хизмат кўрсатиш, 76 таси қишлоқ хўжалиги соҳасидадир. Буларнинг самарасида қарийб 35 миллиард сўмлик ишлаб чиқариш қуввати яратилиб, 13 минг кишининг бандлиги таъминланади. 48 миллион долларлик импорт ўрнини босувчи ва 42 миллион долларлик экспортбоп маҳсуот ишлаб чиқарилади.\nБундан ташқари, вилоятда 187 та янги инвестиция лойиҳаси режалаштирилмоқда. Тақдимотда уларнинг энг йириклари тўғрисида тўхталиб ўтилди.\nМасалан, “Metal produkt" масъулияти чекланган жамияти томонидан 25 миллион доллар эвазига Оҳангарон шаҳрида металл маҳсулотлари ишлаб чиқариш йўлга қўйилмоқда. Унинг қуввати йилига 60 минг тонна бўлади. Жорий йил май ойида фойдаланишга топширилиши режалаштирилган корхонада 150 киши иш билан таъминланади.\n“Ангрен” эркин иқтисодий зонасида велосипедлар, Қибрай туманида озиқ-овқат маҳсулотлари ишлаб чиқариш лойиҳалари ҳам ички бозор учун жуда муҳим.\nПрезидент саноатга илм ва инновацияларни фаол жалб этиш, маҳсулотлар сифатига алоҳида эътибор қаратиб, харидоргирлигини таъминлаш зарурлигини таъкидлади. Тошкент вилоятининг транспорт ва туризм салоҳиятидан оқилона фойдаланиб, хизмат кўрсатишни ривожлантириш бўйича кўрсатмалар берилди.


Россиядаги GM Uzbekistan автомобиллари савдоси 46 фоизга пастлади - Автомобильные новости UZ - Скачать музыку бесплатно новинки музыки 2016-2017\nРоссиядаги GM Uzbekistan автомобиллари савдоси 46 фоизга пастлади\ngm uzbekistan-new [/i]Share to Facebook [/i]Share to Twitter [/i] [/i] [/i] [/i] 2015 йилги савдолар натижасига кўра, 2015 йилда Россияда янги енгил автомобиллар савдоси 35,7 фоизга пастлаб, жами 1 миллион 601 минг дона машина сотилган. Бу ҳақда “Европа бизнеси ассоциацияси” ўтказган матбуот анжуманида маълум қилинди. Россия бозорида савдолар ҳамжи 2012 йилда рекорд натижани қайд этди. Ўша йили 2,93 миллион дона машина сотилган эди. Шундан сўнг сотилган автомобиллар сони мунтазам равишда камайиб борди: 2013 йилда — олти фоизга (2,77 миллион дона), 2014 йилда — 10 фоизга (2,49 миллион дона). Хусусан, 2015 йилнинг декабрь ойида 123 682 дона автомобиль сотилди. 2014 йилнинг шу даврида эса 147 минг дона сотилган бўлиб, натижа 45,7 фоизга кам демакдир. Хусусан, 2015 йилда энг кўп Lada бренди остида чиқарилган автомобиллар харид қилинган. Улар сони 269 096 донани ташкил этди (2014 йилда – 387 307). KIA компанияси эса 2015 йилда 163 500 дона автомобиль сотиб, рўйхатнинг иккинчи поғонасидан ўрин олди (2014 йилда — 195 691). Кейинги ўринларда Hyundai (161 201), Renault (120,411) ва бошқалар тилга олинди. Daewoo бренди остида Россия автобозорига кириб борган GM Uzbekistan эса 2015 йилда Россияда 20 451 дона автомобиль сотди. Бу эса 2014 йилги 37 695 донага қараганда 46 фоиз кам демакдир. Манба: Kun.uz Хабарларни э-майл орқали олинг: Teglar: Chevrolet Категория: Автомобильные новости UZ Нашли ошибку?


2019 ЙИЛ МАЙ ОЙИДА БЎЛИБ ЎТАДИГАН МАГНИТ БЎРОНЛАРИ… (Асаби бўшлар ўқимасин) - 30 Апреля 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Апрель » 30 » 2019 ЙИЛ МАЙ ОЙИДА БЎЛИБ ЎТАДИГАН МАГНИТ БЎРОНЛАРИ… (Асаби бўшлар ўқимасин)\nБу куни атмосферада ўртача қувватга эга магнит бўронлари юзага келади. Гарчи бўрон бир кунгина давом этса-да, сурункали хасталикка чалинганлар, организмидаги сезувчанлик даражаси юқори бўлганлар учун етарлича ёқимсиз кечади. Бўрон таъсирида ҳолсизланиш, бош оғриғи, депрессия ҳолатига тушиш, жаҳлдорлик юзага келади. Сурункали хасталикка йўлиққанлар, айниқса, юрак хасталиклари билан оғриганлар ўзларини ниҳоятда ёмон ҳис этишлари, хасталик қўзғалишини бошдан кечиришлари мумкин.\nШу кунлар ичида кучли магнит бўронлари ёпирилиши кутилади. Шу кунлар давомида Қуёшнинг устки қисмидаги фаоллик рекорд даражагача кўтарилади. Бўронлардан нафақат сурункали касалликка дучор бўлганлар, балки оддий одамлар ҳам сақланишлари зарур. 11-17 май кунлари бўлиб ўтадиган магнит бўронлари жараёнида кўриш масаласида муаммолар пайдо бўлиш хавфи бор. Юраги хасталарда ҳарсиллаш кучайиши, тахикардия, нафас қисиш ҳолатлари кўзга ташланади. Ўзини ҳаддан ташқари ёмон ҳис эта бошлаганларга дарҳол врач қабулига бориш тавсия этилади.\nБу кунлари магнит бўронлари у қадар кучли кечмайди. Бу бўронлар оқибатида эмоцияси кучли одамлар ўзларини ёмон ҳис эта бошлашади. Агрессив кайфият ҳукмини ўтказишга уриниб кўради. 20-25 май оралиғида турли кўринишдаги жанжаллардан қочиш, имкон борича хотиржамликка кенг йўл бериш лозим бўлади.\nМай ойидаги энг кучли магнит бўронлари айнан 28 майда бўлиб ўтади. Бу кун одамларнинг жисмоний ҳолатига салбий таъсир ўтказиши мумкин. Магнит бўронлари, айниқса, гўдаклар ҳамда ёши улуғларга кучлироқ таъсир ўтказади. Лекин бошқалар ҳам сергак туришлари фойдадан холи эмас. Артериал қон босими сакраши, юрак, ўпка фаолияти бузилишидан эҳтиёт бўлиш зарур. Шу кунлари имкон борича организмни жисмоний зўриқтирмаслик керак ва кўпроқ вақтни дам олиш учун ажратиш тавсия қилинади. Олис сафарга отланишни бошқа пайтга қолдиринг. Билинг, организмдаги магнит бўронлари туфайли юзага келувчи ҳар қандай зўриқиш иммунитет тушиб кетишига, стресс ҳолатлари кузатилишига сабаб бўлади. Овқатланиш рационингизни қайта кўриб чиқинг. С, А, Д витаминларга бой маҳсулотларни истеъмол қилинг.


Смартфонлар учун 108 мегапикселлик камера тақдим қилинди! - Terabayt.Uz\nСмартфонлар учун 108 мегапикселлик камера тақдим қилинди!\nXiaomi компанияси Samsung билан ҳамкорликда 108 мегапикселлик камерага эга смартфонни тайёрлаётгани ҳақида айтиб ўтган эди. Кейинроқ, Samsung компанияси ушбу камера датчикининг намойиши 12 август бўлиб ўтишини маълум қилганини ҳам ёзгандик. Ниҳоят, бугун ўша айтилган сана етиб келди ва компания ўзининг энг катта аниқликдаги сенсорга эга – ISOCELL Bright HMX камера датчигини тақдим қилди.\n64-мегапикеллик Samsung ISOCELL Bright GW1 сенсори билан таққослаганда, янги матрицанинг ҳажми 1/1.33'' гача катталашган. Шу билан бирга пикселлар ўлчами 0,8 микрометрлигича қолган. Янги датчик аниқлиги 12032 х 9024 пиксел бўлиб, флагман фотокамералардай сифатли суратга ола билади.\nСенсорнинг катталашгани ёруғлик матрицаларни қамраб олувчи ёруғлик ошишига имконият яратган. Smart-ISO функцияси эса ёруғлик даражасига қараб максимал равишда тўғри ISO танлашга ёрдам беради. Қолаверса, ISOCELL Bright HMX сенсори сониясига 30 кадр частотада 6K-видео олиш имкониятига эга.\nУшбу датчикка эга илк смартфонни Xiaomi компанияси ишлаб чиқаради. 108 мегапикселлик смартфон катта эхтимол билан Mi Mix 4 бўлиши мумкин. ISOCELL Bright HMX Samsung сенсорини серияли ишлаб чиқариш сентябрдан бошланиши режалаштирилган.\n#Samsung #Xiaomi #датчик #камерафон\nЎн йилликнинг энг зўр ўйинлари иккита рейтингда!


Технологиялар коронавирусга қарши: Қозоғистон дастурчилари 50 дан ортиқ Ай-Ти ишланмалар тайёрлашди | Қозоғистон янгиликлари: Сўнгги хабарлар «Kazakh TV» каналида | Kazakh TV\nФавқулодда ҳолат вазиятида қозоғистонлик дастурчилар ватқини бекор ўтказмаяпти: қисқа муддатда улар истеъмолчилар учун ўнлаб янги ишланмалар тайёрлашди. Улар технологик ноу-хау бўлиши билан бирга ижтимоий ҳаётда ҳам фойда келтиради. Шу жумладан, давлат томонидан коронавирус пандемияси даврида кўрилаётган чора-тадбирлар нақадар самаралилигини ҳисобга олиш масаласида ҳам.\nУмуман олганда, IT-компаниялар 53 та лойиҳа устида ишлади. Улардан 15 таси соғлиқни сақлаш соҳасида ишлб турибди. MapCovid харитаси, RadiologyTrain ресурси, COVID-19 Web-иловаси улар қаторида. Касалланганлар билан алоқада бўлганларни кузатиб борувчи SmartAstana мобил иловаси ҳам мавжуд. Шуни ҳам айтиш керакки, буларнинг ҳаммаси тиббиётчиларга ҳам, оддий фуқароларга ҳам зарур.\nЯна 9 та IT-ишланма давлат хизматларида йўлга қўйилди. Улар қаторида коронавирус белгилари бўйича ўз-ўзига диагноз қўйишга мўлжалланган онлайн-анкета ҳам бор. Бу воситадан 777 одам фойдалиниб улгурди. Дастурчилар туфайли фуқаролар онлайн тартибда электрон-рақамли имзо олиш имкониятига эга бўлди. Йил бошидан буён 3 миллион фуқаро ушбу иловадан фойдаланди. Дастурчилар 42 500 тенгелик нафақага ҳужат топшириш жараёнини ҳам автоматлаштирди. 5 миллиондан ортиқ одам бу имкониятдан фойдаланди.\nМасофадан идентификациялаш тизими бўлган Digital ID кўплаб корхоналарга ёрдам берди. 42500.enbek.kz, help.coronavirus2020.kz, AituHome, OnayBazar, Dosmart.kz, HappyFood порталлари унинг ёрдамида иш юритмоқда.\nТаълим соҳасида 7 та илова иш бошлади. «Bilimland», «Kundelik», «Univer», «Platonus», «Darynonline» шулар қаторида.


Бош вазир қабулхонаси тадбиркорлар мурожаатларини кўриб чиқмоқда\nБош вазир қабулхонаси тадбиркорлар мурожаатларини кўриб...\n13.06.2019 11:51 1 2753\nБугун ҳар икки суҳбатдошнинг мавзуси ҳудудларда Бош вазир қабулхонаси очилгани хусусида. Давлат хизматлари марказлари биноларида иш бошлаган қабулхона Ўзбекистон Республикаси Президентининг «Тадбиркорлик фаолиятини қўллаб-қувватлаш ва ҳимоя қилиш тизимини тубдан такомиллаштириш чора-тадбирлари тўғрисида»ги фармони асосида ташкил этилди. Маълумотларга кўра, Давлат хизматлари агентлигининг Навоий вилояти бошқармаси биносида фаолиятини бошлаган Ўзбекистон РеспубликасиБош вазирининг тадбиркорлар мурожаатларини кўриб чиқиш вилоят қабулхонасига тадбиркорлардан 140 дан ортиқ мурожаатлар келиб тушган. Айни кунда мазкур фармон мазмун-моҳияти жамоатчилик диққат эътиборида. Тадбиркорларнинг қабулхонадан кети узилмаяпти.\nНавбаҳорлик фуқаро Бахтиёр Тоғаев аввал «Абдуҳаким Олимжон» фермер хўжалиги раҳбари бўлган. Жорий йилнинг 16 апрелида Навбаҳор тумани ҳокимининг биргина қарори билан ҳам фермерлиги ҳам боғдорчилик билан шуғулланиш учун унга ажратилган 10 гектар еридан мосуво бўлган. Бахтиёр Тоғаев айтишича, Навбаҳор тумани ҳокимининг бундай қарор чиқаришига тумандаги агросаноат мажмуи ва озиқ-овқат хавфсизлигини таъминлаш инспекцияси киритган протести сабаб бўлган.\nФуқаро Мавжуда Очилова Навоий шаҳридаги ҳунарманд аёллардан бири. У қўл ишида тикилган кўрпа тўшаклари билан вилоятда ўз бизнесига эга бўлган ягона ҳунарманддир.Тадбиркорнинг бирдан бир истаги келажак авлодга момомерос ҳунарини қолдириш. Ишбилармон аёл бизнес режаси асосида ўқув маркази очиш учун Навоий шаҳридан ер жой олди. Банк кредит маблағини ҳам ажратди. Шу кунларда марказда хотин-қизлар ўқишга балки, қатнаётган ҳам бўларди. Биргина, шаҳар ҳокими қароридаги чалкашликлар туфайли банк тадбиркорга кредит маблағини беролмаслигини билдирган.\nТашкил этилганига эндигина 13 кун бўлган қабулхонада Мавжуда Очилова сингари тадбиркорларнинг 140 нафари оилавий бизнеси, тадбиркорлик фаолиятига тўсиқ булаётган муаммоларининг ечимига умидвор. Ҳа, шундай. Бугун одамларнинг, айниқса, тадбиркорларнинг мазкур қабулхона фаолиятига ишончи катта. Ўз ўрнида, Юртбошимиз ғоясида иш бошлаган тизим ҳам фармон мазмун-моҳиятини жамоатчиликка етказиш учун тарғибот ишларини бошлаб юборган. ОАВ вакиллари ҳамда тадбиркорлар учун ташкил этилаётган ўқувлардан аҳолининг ҳуқуқий саводхонлигини ошириш мақсади кўзланган.\nХуллас, тадбиркор ишлайдиган замон келди. Фақат аниқ молиявий ҳисоб-китоб, бозорни ўрганиш ҳамда кучли истаг-у шижаот бўлса бас. Чунки, аввалгидай одамлар бизнес қилишдан чўчимайди. Боиси, тадбиркорнинг кучли ҳуқуқий ҳимояси бор. Мазкур фармон ҳам худди шундай катта кучга эга бўлиб, бутун бир тизим тадбиркорлар фаолиятини қўллаб-қувватлаш учун хизмат қилади.\nДХА Навоий вилояти бошқармаси бошлиғи\nтадбиркорлар Бош вазир қабулхонаси\nИқтисодиёт 26/06, 18:16\nБожхона тизимидаги янгиланишлар тадбиркорлар учун имкониятлар яратади\nЖамият 25/05, 22:03


Кўп ҳолларда уч шохли нерв невралгияси тиш оғриғи сингари намоён бўлади. Даставвал бемор тиш оғриқдан шикоят қилиб стоматологларга мурожаат қилади, врач оғиз бўшлиғини текширувдан ўтказади, лекин оғриқ давом этади. Айрим ҳолларда беморнинг қистови билан соғлом тишлар ҳам олиб ташланади.\n2. Бундай ҳолатда беморлар учун иккинчи услуб қўлланилади. Бу ҳозирги кунда дунёнинг етакчи нейрожаррроҳлик клиникаларида кенг қўлланилиб келинаётган уч шохли нерв невралгиясини радиотўлқинли денервация қилиш услуби ҳисобланади.\nБу услуб энг самарали, бошқарилувчан ва жиддий асоратга эга бўлмаган услуб ҳисобланиб, бунда ҳеч қандай тиғсиз ва наркозсиз кичкина 3 мм лик овал тешиги орқали нейрожарроҳлар махсус электрод ёрдамида керакли жойга етиб боришади ва бемор билан мулоқот қилган ҳолда уч шохли нервнинг зарурий шохини топиб, радиотўлқин ёрдамида уч шохли нервнинг фақат оғриқ бўлаётган шохининг сезувчанлиги пасайтирилади.


Қалбаки тилла тақинчоқ учун тўланган 4 200 000 сўм қайтарилди\n14 Июн 2019 2567\nҚимматбаҳо тақинчоқларнинг ҳақиқий бўлиб чиқмаган ҳолатлар тез-тез учраб туради. Сабаби айрим “заргар ёки тадбиркорлар” мўмай пул топиш мақсадида, истеъмолчиларни чув тушириш орқали сохта бриллиант тақинчоқларни сотишдан ҳам таб тортишмайди.\nҒиждувон туманида ана шундай ҳолат кайд этилди, деб хабар бермоқда Ўзбекистон истеъмолчилар ҳуқуқларини ҳимоя қилиш жамиятлари Федерацияси матбуот хизмати.\nҒиждувон туманида яшовчи фуқаро Д.Сафарова тумандаги тилла тақинчоқлар бозори растасидан 4 200 000 сўмга бриллиант кўзли узук сотиб олади. Уни уйига олиб боргач ушбу бриллиант кўзли тақинчоқ сохта эканлигини билиб қолади. Сотувчига мурожаат қилганида, у тақинчоқ сохта эканлигини тан олмайди ва пулни қайтариб бермаслигини айтади.\nВазият Федерация мутахассислари томонидан ўрганилганда, истеъмолчи чиндан ҳақ эканлиги, узук сохта эканлиги аниқланади. Истеъмолчи Д.Сафарованинг 4 200 000 сўм пули тўлиқ қайтариб олиб берилди ва тадбиркорга нисбатан қонун доисрасида тегишли далолатнома ҳужжатлари расмийлаштирилади.


“Ўзбекнефтгаз” АЖ Бошқаруви раиси Меҳриддин Абдуллаевнинг табриги — Teletype\n“Ўзбекнефтгаз” АЖ Бошқаруви раиси Меҳриддин Абдуллаевнинг табриги\nСизни, профессионал касб байрамингиз билан чин қалбимдан муборакбод этаман.\nГеология ҳаёт ва цивилизация учун ўта муҳим ҳамда фойдали касбдир. Кўпгина корхоналар фаолияти геологлар томонидан тақдим этиладиган маълумотларнинг ишончлилигига боғлиқ.\nАйниқса, нефть, газ, олтин, олмос, кумуш, темир, алюминий, кўмир каби саноатда кенг қўлланиладиган табиий бойликлар шулар жумласидандир. Шубҳасиз ана шу манбаларни топишда геологларнинг машаққатли меҳнатига таянамиз.\nДарҳақиқат, сайёрамизнинг барча аҳолиси геологлар ва геология фани орқали топилган табиий ресурсларга боғлиқ. Геология ниҳоятда муҳим ва жамиятда янада ривожлантириш ва оммалаштиришни талаб этадиган соҳа.\nШу сабаб “Ўзбекнефтгаз” АЖ тармоғида 2021 йилни “Геология-қидирув ишларини жадаллаштириш йили” деб эълон қилинди ва махсус дастур ишлаб чиқилди.\nДастур доирасида жорий йилда 35 млрд куб метр табиий газ захираларини ва 900 минг тонна газ конденсати захираларини ўстириш вазифаси белгилаб олинди.\nШунингдек, 19 та янги истиқболли майдонларда бурғилаш ишлари олиб борилади. Излов-қидирув қудуқларида белгиланган 170,0 минг погон метр ҳажмда бурғилаш ишлари олиб борилиши натижасида 50 та қудуқ қурилишининг тугатилиши назарда тутилмоқда.\nБиз белгиланган маррага етишишимиз, кўзланган натижага эришишимиз учун геологлар билан ҳамнафас бўлиб меҳнат қилаяпмиз.\nФурсатдан фойдаланиб, ўз халқи ва юрти учун тинимсиз хизмат қилаётган барча геологларга касб байрами муносабати билан мустаҳкам соғлик, оилавий бахт ва саодат, келгуси ишларида янги ютуқ ҳамда муваффақиятлар тилайман!\n“Ўзбекнефтгаз” АЖ Бошқаруви раиси Меҳриддин Абдуллаев\nApril 4, 2021, 04:00


15585 нафар фуқаро декларация топширди - zarnews.uz\n15585 нафар фуқаро декларация топширди\nЮртимизда аҳоли даромадларини ошириш, турмуш фаровонлигини юксалтиришга алоҳида эътибор қаратилмоқда. Қонун ҳужжатларига мувофиқ, фуқаролар асосий иш жойидан ташқари ўриндошлик асосида бошқа идора ва ташкилотларда фаолият юритиши, мол-мулкини ижарага бериш орқали даромад олиш имкониятига эга.\nЎзбекистон Республикаси Солиқ кодексининг 189-моддасида назарда тутилган даромадларга декларация асосида солиқ солинади. Декларация асосида солиқ солинадиган даромадларга мулкий даромадлар, агар бу даромадларга тўлов манбаида солиқ солинмаган бўлса, фан, адабиёт ва санъат асарларини яратганлик ҳамда улардан фойдаланганлик учун муаллифлик ҳақи тариқасида олинган, асосий бўлмаган иш жойидан олинган моддий наф тарзидаги, Ўзбекистон Республикаси ҳудудидан ташқаридаги манбалардан олинган, солиқ агентлари бўлмаган манбалардан олинган даромадлар шулар жумласидандир.\nАйни пайтгача Самарқанд вилоятида 15585 нафар фуқаро декларация топширган. Шундан, 6674 киши йиллик, 8911 нафар фуқаро дастлабки декларацияларни тақдим этган.\nСолиқ тўловчилар Солиқ кодексининг 189-моддасида кўрсатилган даромадлар бўйича жами йиллик даромад тўғрисидаги декларацияни доимий яшаш жойидаги давлат солиқ хизмати органига ҳисобот йилидан кейинги йилнинг 1 апрелидан кечиктирмай тақдим этиши лозим.\nТеглар: Солиқ декларация


Парламентлараро иттифоқ бош котиби: Ўзбекистонда аҳолини ижтимоий (...)\nПарламентлараро иттифоқ бош котиби: Ўзбекистонда аҳолини ижтимоий муҳофаза қилиш ва гендер тенглиги борасида эътиборга молик ишлар амалга оширилмоқда\nПарламентлараро иттифоқ бош котиби Мартинг Чунгонг «Дунё» АА учун берган интервьюсида Бухоро шаҳри мезбонлигида бўлиб ўтаётган «Барқарор ривожланиш мақсадларига эришишда парламентлараро глобал ҳамкорлик» мавзусидаги халқаро форумининг аҳамиятига тўхталди:\n— Мен шундай муҳим форумда қатнашаётганимдан жуда хурсандман. Сир эмаски, барқарор ривожланиш мақсадларини рўёбга чиқариш жуда катта сиёсий ирода, куч-ғайратни талаб этади. Ўзбекистонда бу борада давлат, парламент ва жамоатчилик институтлари ўзаро ҳамкорликда ишлаётгани эътиборни тортади. Биз Ўзбекистон Президенти билан учрашдик. Шунингдек, Сенат раиси билан суҳбатлашдик. Парламентлараро ҳамкорликни изчил йўлга қўйишга улкан ҳисса қўшаётгани учун Президент Шавкат Мирзиёевга алоҳида миннатдорлик билдиришни истар эдим.\nҲамкасбларим Ўзбекистонда аҳоли турмуш даражасини яхшилаш, барқарор ривожланиш мақсадларини рўёбга чиқариш борасида жуда катта ишлар амалга оширилаётганини айтиб берган эди. Юртингизга келгач, бу гап ҳақиқат эканига яна бир карра ишонч ҳосил қилдим. Ўзбекистонда аҳолини ижтимоий муҳофаза қилиш ва гендер тенглиги борасида ҳам салмоқли ишлар бажарилаётгани эътиборга моликдир. Буларнинг барчаси Ўзбекистонда гендер тенглигига эришиш, ёшлар муаммоларини ҳал қилишда яхши тажриба тўпланганини тасдиқлайди. Форумда шу тажриба ўрганилмоқда, таҳлил этиляпти. Зеро, барқарор ривожланиш мақсадларини ҳаётга самарали тадбиқ этиш учун биз глобал миқёсда парламентлараро ҳамкорликка эҳтиёж сезмоқдамиз.\nХулоса қилиб айтганда, Ўзбекистоннинг дунёга сўзлаб берадиган ўз ҳикояси, яъни тажрибаси бор. Бу форум шу ҳикояни дунё парламентлари билан баҳам кўриш учун энг яхши имконият бўлди.


"Манчестер Юнайтед" собиқ футболчиси Тошкентга нега келганини айтиб берди / CHAMPIONAT.asia\n"Манчестер Юнайтед" собиқ футболчиси Тошкентга нега келганини айтиб берди\nТеглар : Андрей Канчельскис\n“Манчестер Юнайтед”нинг собиқ футболчиси Андрей Канчельскис Тошкентга келгани ҳақидаги хабар барчани лол қолдирди. Расмий манбалар жим туришганди, биз эса у яшаётган “Ramada” меҳмонхонасига отландик.\n1991 йил 6 февраль куни Глазгода Шотландияга қарши ўртоқлик учрашувида Собиқ Иттифоқ терма жамоаси ярим ҳимоячисини ўз клубига футболчи қидираётган “Манчестер Юнайтед” устози Алекс Фергюсон кўриб қолган. Канчельскиснинг бир нечта видеоларини томоша қилгач Франкфуртда бўлиб ўтган Германия ва Собиқ Иттифоқ терма жамоалари ўртасидаги ўртоқлик учрашувига борди. Фергюсон шундан сўнг якуний қарорни қабул қилди. “Шахтёр”га Андрей Канчельскис борасида расмий таклиф тушди. Шундай қилиб АПЛ ва “Манчестр Юнайтед”да янги юлдуз пайдо бўлди.\n- Хуш келибсиз Андрей Антанасович, Ўзбекистонга ташрифингиздан мақсадни билмоқчи эдик?\n- Биз бу ерга авиаҳалокатда ҳалок бўлган футболчиларнинг оиласига ёрдам берувчи “Халқаро Хайрия Фонди” вакили сифатида келдик. Бу ерга музокара ўтказиш учун келдик, афсуски вақтимиз тиғиз.\n- Тушунишим бўйича ташрифдан мақсад авиаҳалокатга учраган жамоалар иштирокида Тошкентда халқаро мусобақа ўтказиш режалаштирилмоқда?\n- Бизда жуда яхши лойиҳа бор, унга кўра авиаҳалокатда ҳалок бўлган футболчиларнинг оиласига ёрдам бериш… барчамиз “Пахтакор”нинг дахшатли ҳаолакатини эслаймиз… шу сабабли ўз миссиямизни Тошкентдан бошлашни истадик.\n- “Шапокоенсе”, “Пахтакор”, “Торино”, “Манчестер Юнайтед” яқин орада бу клубларни Ўзбекистондаги ўйинини кўришимиз мумкин бўладими?\n- Айни дамда биз Ўзбекистон футбол Ассоциацияси билан музокара олиб бораяпмиз. Ҳозирча режаларимиз ҳақида айта олмайман… агар барчаси ўхшаса – режаларимиз жуда катта.\nМатлуба Мустаева суҳбатлашди


“Ёшлар дафтар” ва “Темир дафтар”га киритилган 11 нафар фуқаро O’zLiDeP фаоли кўмагида ишли бўлди | O'zLiDeP\n“Ёшлар дафтар” ва “Темир дафтар”га киритилган 11 нафар фуқаро O’zLiDeP фаоли кўмагида ишли бўлди\nЖондор туманидаги “Евроснар” масъулияти чекланган жамиятида Тадбиркорлар ва ишбилармонлар ҳаракати Ўзбекистон Либерал-демократик партиясининг бошланғич партия ташкилоти тузилган. Бугунги кунда 35 нафар ходим мазкур партия аъзоси ҳисобланади.\nO’zLiDeP Бухоро вилоят Кенгаши Бизнес тузулмалари, фермерлар ва аҳоли мурожаатлари билан ишлаш бўлими томонидан партиянинг вилоят ва туман Кенгашлари фаоллари, депутатлар, журналистлар ҳамкорлигида ушбу жамият фаолияти ўрганилди.\n“Евроснар” МЧЖ 2003 йил 2 октябрда қўшма корхона сифатида ташкил этилган бўлиб, 2010 йилда масъулияти чекланган жамиятига айлантирилган. Асосий фаолият тури ўсимлик ёғи ва чорва моллари учун шрот ва шелуха маҳсулоти ишлаб чиқаришга ихтисослашган. Суткасига ўртача 200-250 тонна техник чигит хом-ашёсини қайта ишлайди. Корхонанинг умумий ер майдони 5 гектарни ташкил этиб, йилига 55,7 минг тонна чигитни қайта ишлаш йиллик қувватига эга. Жамиятда бугунги кунда 210 нафар ходим меҳнат қилиб келмоқда. Ходимлар умумий сонининг деярли 40 фоизини ёшлар 30 фоизини аёллар ташкил этади. Ишлаб чиқариш жараёни сутка давомида узлуксиз бўлиб, иш ҳар бири 12 соатдан иборат 2 смена асосида ташкил этилган.\nКорхонага 2021 йилнинг ўтган даври мобайнида туманда истиқомат қилувчи “Ёшлар дафтари”га “Темир дафтар”га киритилган 11 нафар фуқаро ишга қабул қилинди.\nКорхонада ишлаб чиқариш қувватларини ошириш маҳсулот сифатини янада яхшилаш, рақобатбардош маҳсулот ишлаб чиқариш, модернизация ва реконструкция қилиш борасида чора-тадбирлар ишлаб чиқилиб, улар босқичма-босқич амалга оширилмоқда. Жорий йилда корхона ходимларни бўш вақтларини мазмунли ўтказиш уларни соғломлаштириш мақсадида спорт майдончаси қуриб фойдаланишга топшириш режалаштирилган.\nПартия фаоллари, депутатлар ва ОАВ вакиллари жамиятнинг фаолиятини ўрганиб, бу ерда ташкил қилинган иссиқхонани ҳам кўздан кечирдилар. Шундан сўнг корхона раҳбари ва O’zLiDeP депутати Ҳалимжон Сафаров иштирокида келгусида қилиниши лозим бўлган ишлар борасида давра суҳбати уюштирилди.\nМазкур давра суҳбати якунида партия ғояларига хайрихоҳ бир қатор ишчи-ходимларга аъзолик гувоҳномалари топширилди.\nТадбир ташкилотчиларининг навбатдаги манзили тумандаги “Обод қишлоқ” дастурига кирган Луқмон қишлоғи бўлди. Бу ерда улар лойиҳа доирасида бажарилаётган қурилиш ишлари билан танишдилар. Тегишли ташкилотлар вакилларидан ўзларини қизиқтирган саволларига жавоблар олдилар.


«Халқларимиз бугунданоқ музокаралар натижаларини ҳис қилишлари керак» — Шавкат Мирзиёев – Газета.uz\nLotinchada 12 март 2021, 01:58 Сиёсат\nКўксарой қароргоҳида Ўзбекистон ва Қирғизистон президентларининг кенгайтирилган таркибдаги музокаралари бўлиб ўтди, дея хабар бермоқда «Газета.uz» мухбири.\n«Биз ўзбек-қирғиз муносабатларини очиқ, конструктив ва ўзаро ишонч билан муҳокама қилдик, — деди Ўзбекистон президенти. — Қардош халқларимизни дўстлик ва яхши қўшничилик ришталари боғлаб турибди. Биз Қирғизистон билан жуда жиддий ва кенг кўламли ҳамкорлик қилишга бел боғлаганмиз».\nПрезидентлар икки мамлакат ўртасидаги стратегик шериклик муносабатларини тенг ҳуқуқлилик ва ўзаро манфаатдорлик асосида мустаҳкамлаб бориш, аввал қабул қилинган ҳужжатларни амалга ошириш йўлида қатъий эканини тасдиқлади, деб ёзади давлат раҳбари матбуот хизмати. Барча соҳалардаги ҳамкорликни изчил кенгайтириш учун олий ва юқори даражадаги сиёсий мулоқотни мунтазам давом эттиришга келишиб олинди.\n«Халқларимиз бугунданоқ бугунги музокаралар ва ташриф натижаларини ҳис қилишлари лозим. Биз ҳар ой бош вазир ўринбосарларининг келишувларимиз бўйича ким нима қилгани ва нима қилмагани бўйича ҳисобот беришига келишиб олдик… Халқларимиз биз музокаралардан ишга ўтганимизни ҳис қилишлари керак», — дея таъкидлади Шавкат Мирзиёев.\nПрезидент икки мамлакат ҳукуматлари олдига қўйиладиган асосий устувор масалалар ва мақсадли вазифаларни санаб ўтди. Биринчи навбатда, бу сайдо айланмаси ҳажмини икки бараварга ошириш (ҳозирги 900 млн доллардан) ҳамда Ўзбекистон ва Қирғизистоннинг йирик корхоналари ўртасидаги кооперацияларни кучайтириш, бу йўлдаги тўсиқларни бартараф этишдан иборат. Жумладан, Қирғизистонда енгил автомобиллар, қишлоқ хўжалиги ва маиший техникаларни йиғиш, шунингдек, чегарадош ҳудудларда тўқимачилик маҳсулотлари ва қурилиш материалларини ишлаб чиқаришни йўлга қўйишни ташкил этишда саноат кооперацияларини жорий этиш бўйича келишувларга эришилди.\nБундан ташқари, президентнинг сўзларига кўра, ҳар икки давлатнинг транзит салоҳиятини ошириш ва ундан самарали фойдаланиш зарур.\n«Бугун транспорт вазирлари икки саволга жавоб беришлари керак: Ўзбекистон-Қирғизистон-Хитой темир йўли лойиҳаси лойиҳасини қандай қилиб тезлаштириш ҳамда қандай қилиб Тошкент-Андижон-Ўш-Иркештам-Қошғар автомобиль йўли орқали юк ташиш ҳажмини ошириш ва унинг йил давомида узлуксиз ишлашини таъминлаш мумкин? Икки давлат шаҳарлари ўртасида автобус, темир йўл ва ҳаво қатновларини қайта тиклаш юк, йўловчи ва сайёҳлар оқимини оширишда муҳим омил бўлиб хизмат қилади, дея таъкидлади давлат раҳбари.\nШунингдек, Шавкат Мирзиёев президентлар сувдан фойдаланиш ва энергетика соҳасидаги ҳамкорликни муҳокама қилганини маълум қилди. «Тажриба шуни кўрсатадики, бу ерда барчамиз учун манфаатли ечимларни топиш мумкин ва зарур. Асосийси, доимий мулоқот лозим. Биз ҳамкорликдаги ишлар онлайн тарзда ташкил қилинишига келишиб олдик».\nПрезидент матбуот хизматининг хабарида Ўзбекистон Қирзизистондаги гидроэнергетика лойиҳаларини амалга оширишда иштирок этишга тайёрлигини билдиргани қайд этилди.\nМузокараларда минтақалараро ҳамкорликни фаоллаштириш, чегараолди ҳудудларни ҳар томонлама ривожлантириш ва назорат пунктларида аҳоли учун қулай шароитлар яратиш зарурлиги таъкидланди. Ушбу келишувларни амалга ошириш ташриф арафасида бир томондан Андижон, Наманган, Фарғона вилоятлари, бошқа томондан Ўш, Жалолобод, Боткен ва Норин вилоятлари ўртасида келишилган «йўл хариталари» доирасида амалга оширилади.\nШавкат Мирзиёев сўзини якунлар экан, ўзбек томонининг икки халқ фаровонлигига қаратилган жадал ҳамкорликдаги фаолиятга шай эканлигини таъкидлади.\nПрезидент Садир Жапаров Қирғизистон учун Ўзбекистон билан дўстона алоқаларни ривожлантириш мамлакат ташкил сиёсатининг асосий устувор йўналишларидан бири бўлиб қолишини маълум қилди.\n«2017 йилда эришилган ўзбек-қирғиз давлат чегаралари делимитациясида чегараларнинг 85 фоизга яқини тавсифлаб чиқилганидаги ўсишни мамнуният билан қайд этишни хоҳлардим, — дея таъкидлади Қирғизистон президенти. — Музокаралар жараёнини давом эттириш ва эришилган суръатни пасайтирмаслик зарур деб ҳисоблайман. Икки давлатнинг давлат чегарасини ҳуқуқий рўйхатдан ўтказишнинг якунланиши дўстона муносабатларимизга янги туртки беради ва чегара ҳудудларидаги барқарорликни мустаҳкамлайди. Сизни ишонтириб айтмоқчиманки, Қирғизистон томони барча муаммоли масалалар бўйича конструктив ва самарали мулоқотга тайёр. Ишончим комилки, биргаликда чегара масалаларини ўзаро манфаатли ечимига эришамиз\nСадир Жапаров 2017 йилдаги давлат чегараси тўғрисидаги битимга киритилган участкаларда муҳандислик ишларини олиб боришда зиддиятли вазиятларнинг олдини олиш муҳим аҳамиятга эгалиги, бунинг учун чегара идоралари, маҳаллий ҳокимият органларининг ўзаро алоқаларини кучайтириш ҳамда аҳоли ўртасида тушунтириш ишларини ўтказишнинг муҳимлигини қайд этди.\nҚирғизистон президенти сув ва энергетика масаласида ҳам сўзлади.\n«Норин дарёси ҳавзасида кам сувли даврнинг бошланиши муносабати билан Тўхтоғул сув омборига сув ресурсларининг етарли даражада тўпланмай қолиш хавфи мавжуд. Сувни тўплаш учун ҳозирги босқичда Қирғизистон учун биринчи навбатда электр энергиясини импорт қилиш муҳим аҳамиятга эга. Умид қиламанки, бизнинг энергетикларимиз ўртасидаги келишувлар Тўхтоғул сув омборининг узлуксиз ишлашини ва вегетация мавсумида Ўзбекистонга сув берилишини таъминлайди», — деди Садир Жапаров.\nУ юқоридаги давлатлар вегетация даврида қуйида жойлашган давлатларнинг суғориш эҳтиёжлари учун сув ресурсларини тўплашга имкон ва рағбат бўлиши учун истиқболда минтақада сувдан фойдаланишнинг тежамкор механизмларини жорий қилиш кераклигини таъкидлаб ўтди.\nСадир Жапаров 1998 йил 17 мартда Қирғизистон, Қозоғистон ва Ўзбекистон ҳукуматлари ўртасида имзоланган Тўхтоғул сув омбори ресурсларини тартибга солишнинг компенсацион механизмларини яратишни назарда тутувчи Сирдарё дарёси ҳавзасининг сув ва энергетик ресурсларидан фойдаланиш тўғрисидаги шартномани янгилашни таклиф қилди. «Умид қиламанки, бу масалада бир-биримизни тушунамиз», — деди президент.\nҚирғизистон раҳбари мамлакат савдо-иқтисодий ҳамкорликни кенгайтириш ва чуқурлаштиришга алоҳида аҳамият беришини таъкидлади ва ўзаро товар айирбошлаш ҳажмини 2 миллиард долларгача ошириш мақсадида товар ва хизматларнинг икки мамлакат бозорларига кириши учун қулай шароит яратиш бўйича биргаликда ишлашга тайёрлигини билдирди. Президент, шунингдек, Ўзбекистон-Қирғизистон-Хитой темир йўли қурилиши бўйича музокаралар жараёнини давом эттириш муҳимлигини таъкидлади.\nКоронавирус тарқалиши муносабати билан 2020 йилда Қирғизистонда Марказий Осиё давлатлари раҳбарларининг учинчи маслаҳат учрашувини ўтказиш имкони бўлмади. «Шу муносабат билан қирғиз томони жорий йилда Қирғизистонда Марказий Осиё давлатлари раҳбарларининг саммитини ташкил этишни режалаштирмоқда. Ҳурматли Шавкат Миромонович, ушбу учрашувда сизнинг шахсан иштирок этишингизга умид қиламан», — деди Садир Жапаров.\nҚирғизистон президенти коронавирус пандемияси пайтида Ўзбекистон томонидан кўрсатилган инсонпарварлик ёрдами учун миннатдорлик билдирди.\nЯкунда, Содир Жапаров Шавкат Мирзиёевни жавоб ташрифи билан Қирғизистонга таклиф қилди.\nШавкат Мирзиёев ва Садир Жапаров Тошкент шаҳридаги технопаркка борди 12 март 2021, 15:17


Омад сенга ёр бўлсин, Элдор!\n20:48 / 15.07.2017\nСўнгги йилларда ўзбек футболида «Эшитдик-да!» рукни остида тарқаладиган маълумотлар кўпайиб бормоқда. Асосан ҳажвий журналларга мос келадиган бундай хабарларнинг аксарияти нотўғри бўлиб чиқса-да, айрим ҳолларда ҳақиқатга мос келадиганлари ҳам топилади. Ўнтадан биттаси. Балки йигирмадан биридир?! Майли, бу унчалик аҳамиятли эмас. Муҳими - ўтган ҳафта шунга ўхшаш хабарлардан бири ўз тасдиғини топди: «Бунёдкор» ҳужумчиси Элдор Шомуродов фаолиятини, дарҳақиқат, Россия чемпионатида давом эттиришга яқин турибди. Унга «Краснодар» ва «Ростов» харидор бўлган. У ёғини сўрасангиз, бу маълумот манбаси ҳам рус сайтларидан - Soccer.ru. Ким билади, дейсиз, балки шунинг учун рост чиққандир?!\nSoccer.ru хабарни чиқаргач, россиялик ҳамкасбларимиз ҳали ўзлари ўқиб улгурмай, мамлакатимиздаги сайтларда ҳам бирин-кетин ушбу маълумот тарқалди. «Краснодар»даги манбага асосланиб берилган маълумотда Элдор Шомуродов анча мақталган. Уни ҳатто ўзбек футболининг асосий умиди сифатида кўрсатишган. Афтидан, ўша «Краснодар»да ишлайдиган ходим ўзбекистонлик футболчиларнинг барчасини танимайдиган кўринади. Акс ҳолда, Шомуродовдан кам бўлмаган бошқа иқтидорларни ҳам таниган бўлармиди?!\nШомуродовнинг Россия чемпионатига кетиши эса бир нарсани кўпроқ исботлаб берса керак. Бу трансфер замонавий футболда ёш иқтидорнинг очилишида нафақат бевосита спорт, балки агентлик хизматининг ҳам ўрни катта эканини яна бир карра кўрсатиб беради. Йўқса, юртимизда Шомуродов сингари иқтидорга эга футболчилар кам дейсизми? Етарли! Биргина «Бунёдкор»да бундай ўйинчилар яна кўплаб топилади - Достон Ҳамдамов, Отабек Шукуров, Акром Комилов. Аммо қобилият бўлгани билан, уни очиб берадиганлар топилмаса, ҳаммаси беҳуда кетишини аввал ҳам кўп кўрганмиз.\nЭнди бу ёғи Элдорнинг ўзига боғлиқ. Хориж чемпионатига бординг, дегани, шу билан барчаси зўр бўлиб кетишини англатмаслигини унинг ўзи ҳам тушуниб турибди, деб умид қиламиз. Шу вақтга қадар жуда кўп футболчимиз хорижда бахтини синаб кўрган, аммо уларнинг ҳаммаси ҳам ўз ўрнини топиб кетмаган. Айниқса, Россия чемпионатида. Бу ўринда гап нафақат у ерда рақобат катта экани, балки рус футболчиларининг ўзига хос табиатида ҳам бўлса керак. Келинг, шу ўринда Жаъфар Ирисметовнинг фаолиятини мисол қилиб келтирсак.\nИрисметов ўз вақтида Москванинг «Спартак» клуби назарига тушган эди. У дастлаб Россия чемпионатидаги фаолиятини ёмон бошламади, ҳар ҳолда ўзининг чаққонлиги ва гол сезиш қобилияти билан кўпчиликнинг назарига тушди. Аммо барибир, «Спартак»да бир йил ҳам ўйнай олмади. Нима учун? Бу ёғини энди унинг ўзидан эшитган маъқул.\n- «Спартак»да қанча ўйнаган бўлсам ҳам нима учун мени чақиришганини тушунмаганман, - дейди Жаъфар Ирисметов. - Жамоадаги ички муҳит ҳавас қиларли даражада эмасди. Футболчилар турли гуруҳларга бўлиниб олишган, аввалдан ўйнаб келаётган тажрибали ўйинчилар янги келганларни назарга илишмасди. Ўзаро ёрдам ҳақида-ку умуман гап бўлиши ҳам мумкинмас.\nБош мураббий Олег Романцев билан эса кўп гаплашмаганман, фақатгина жамоадан кетиш арафасида бир амаллаб унга мурожаат этдим. Аммо у гаплашишни ҳам истамай, шунчаки, ёрдамчиси Шикуновнинг ёнига жўнатди.\nНима учун мени Россия чемпионатида рўйхатдан ўтказишгани тушунарсиз эди. Барибир, майдонга етарлича туширишмаган бўлса... Мабодо фақат Чемпионлар Лигаси учун сотиб олишган тақдирда, кейинчалик дўстона руҳда хайрлашишса бўларди-ку. Боз устига, ўша паллада «Кёльн»дан қизиқиш бор эди. Улар «Бавария»га қарши кечган ўйиндан сўнг менга қизиқиб қолишганди. Аммо «Спартак» раҳбарияти бу ҳақда менга ҳеч нарса айтмади, кейин эса кеч бўлганди. Ўзбекистон терма жамоаси билан Германияга борганимда нима учун «Кёльн»нинг таклифини қабул қилмаганимни сўрашган. Мен эса бу хусусида ҳеч нарса эшитмаганимни айтганман. Демак, фаолиятимни Москва жамоасида давом эттириш пешонамга ёзилмаган экан. Хуллас, «Спартак»дан мана шундай хотиралар қолди...\nМана энди ўзбекистонлик яна бир ҳужумчи фаолиятини Россия чемпионатида давом эттиришга яқин турибди. Истардикки, Элдор Шомуродовнинг фаолияти Ирисметовникидан омадлироқ келсин. Биз шу вақтга қадар Европадаги кучли биринчиликда ўзбек футболчиси бўлишини орзу қилиб келганмиз. Салкам йигирма йил муқаддам Илёс Зейтуллаев мана шундай умид уйғотганди. Аммо унинг кучи ва иқтидори фақат «Ювентус» захира ўриндиғида ўтиришга етди, холос. «Кекса синьора» либосида «А» серияда бирорта ўйинда иштирок этмади, кубокда эса захирадан майдонга тушиб, бир неча дақиқа тўп сурди. Кейин эса аввал «А» серия, кейин «В» серия ва шу тариқа алифбо кетма-кетлигида номланувчи қуйи дивизион жамоаларида ўзини синаб кўрди.\n«Яхши ният - ярим давлат», деб бежиз айтишмаган. Мана, ўз олдига эзгу мақсадларни қўйган яна бир ўзбек ўғлони ўз кучини хорижда синаб кўриш имкониятига эга бўлмоқда. Аминмизки, Элдор Шомуродов мамлакатимиздаги барча мухлису мутахассислар ишончини оқлаб, Европа топ-чемпионати элитасида тўп сурган дастлабки ўзбекистонлик футболчига айланади. Асосийси, унинг ортида ҳамиша эзгу тилаклар йўллаб, мунтазам дуода бўладиган халқ турибди. Шундай экан, яхшиликка умид боғлаб, Шомуродовни руслар ўлкасига муносиб тарзда кузатиб қўямиз. Омад сенга ёр бўлсин, Элдор!\nУмар БЕК, interfutbol.uz\nБунёдкор Ростов Элдор Шомуродов\n«Сколари ўзбек футболига ҳеч нарса бермаган, Ривалдо эса пулини ололмаган» - Раматов\nШавкат Мирзиёев футболчи бўлиш истагидаги болакайнинг орзуси ушалишига кўмак берди\nОтабек Шукуров БАА клубига ўтди\nТошкентнинг қоқ марказида ҳарбий-жанговар қуроллар намойиши бўлиб ўтди\nЎзбекистонлик кибер футболчи халқаро турнир ғолиби бўлди